REGOLAMENT TA’ IMPLIMENTAZZJONI TAL-KUMMISSJONI (UE) 2022/58

tal-14 ta’ Jannar 2022

li jimponi dazju anti-dumping definittiv fuq l-importazzjonijiet ta’ ċerti prodotti b’vina parallela rrumblati ċatt ta’ azzar elettriku bis-siliċju li joriġinaw mir-Repubblika tal-Poplu taċ-Ċina, mill-Ġappun, mir-Repubblika tal-Korea, mill-Federazzjoni Russa u mill-Istati Uniti tal-Amerka wara rieżami ta’ skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament Bażiku”), u b’mod partikolari l-Artikolu 11(2) tiegħu,

Billi:

1. PROĊEDURA

1.1. Investigazzjoni oriġinali u miżuri fis-seħħ

(1) Permezz tar-Regolament ta’ Implimentazzjoni (UE) 2015/1953 (2), il-Kummissjoni Ewropea (“il-Kummissjoni”) imponiet dazji anti-dumping fuq l-importazzjonijiet ta’ ċerti prodotti b’vina parallela rrumblati ċatt ta’ azzar elettriku bis-siliċju (“GOES”) li joriġinaw mir-Repubblika tal-Poplu taċ-Ċina (“RPĊ” jew “iċ-Ċina”), mill-Ġappun, mir-Repubblika tal-Korea (“il-Korea”), mill-Federazzjoni Russa (“ir-Russja”) u mill-Istati Uniti tal-Amerka (“l-Istati Uniti”) (“il-miżuri oriġinali”). L-investigazzjoni li wasslet għall-impożizzjoni tal-miżuri oriġinali minn hawn ’il quddiem se ssir referenza għaliha bħala “l-investigazzjoni oriġinali”.

(2) Abbażi tal-fatti speċifiċi tal-investigazzjoni oriġinali, il-Kummissjoni ddeċidiet li d-dazji varjabbli taħt il-forma ta’ tliet prezzijiet minimi tal-importazzjoni (PMI) għal tliet kategoriji ta’ prodotti differenti ta’ GOES kienu l-aktar forma xierqa ta’ miżuri għar-raġunijiet li ġejjin: — L-ewwel nett, it-tliet PMI jippermettu lill-produtturi tal-Unjoni li jirkupraw mill-effetti tad-dumping dannuż. Huma jkunu xibka ta’ sikurezza sabiex ikunu jistgħu jerġgħu lura għal profittabbiltà sostenibbli u jiġu inċentivati sabiex jagħmlu l-investimenti meħtieġa sabiex jipproduċu proporzjonalment aktar tipi ta’ prodotti tal-prodott simili b’permeabbiltà għolja. — It-tieni, it-tliet PMI għandhom jipprevjenu wkoll kull effett negattiv ta’ żidiet mhux dovuti fil-prezzijiet wara l-perjodu ta’ investigazzjoni li jista’ jkollhom impatt negattiv sinifikanti fuq in-negozju tal-utenti. — It-tielet, għandhom ukoll jindirizzaw it-tħassib tal-utenti li qegħdin jibżgħu li jkun hemm skarsezza tal-GOES, f’tipi partikolari b’telf massimu fil-qalba ta’ 0,90 W/kg u anqas, li dak iż-żmien kienu meħtieġa ħafna sabiex jintlaħqu l-miri għall-effiċjenza tal-grad 1 tar-Regolament dwar l-Ekodisinn. B’mod aktar ġenerali, għandhom jipprevjenu disturbi serji fil-provvista tas-suq tal-Unjoni.

(3) It-tliet PMI attwalment fis-seħħ ivarjaw bejn EUR 1 536/tunnellata sa EUR 2 043/tunnellata. Dawn japplikaw għall-produtturi esportaturi msemmija individwalment li għalihom ġew stabbiliti marġnijiet tad-dumping individwali mill-pajjiżi kkonċernati kollha, jiġifieri r-RPĊ, il-Ġappun, ir-Repubblika tal-Korea, il-Federazzjoni Russa u l-Istati Uniti tal-Amerka: — Jekk il-prezz CIF fil-fruntiera tal-Unjoni jkun daqs jew ogħla mill-PMI, ma jitħallas l-ebda dazju. — Meta l-prezz tal-esportazzjoni jkun taħt il-PMI, ir-rata ta’ dazju applikabbli tkun anqas mid-differenza bejn il-PMI applikabbli u l-prezz nett ħieles fil-fruntiera tal-Unjoni, qabel id-dazju u r-rati ta’ dazju anti-dumping ad valorem. Għaldaqstant, id-dazji individwali japplikaw għal kull produttur esportatur. L-ammont tad-dazju anti-dumping fl-ebda każ ma għandu jkun ogħla mir-rati tad-dazju anti-dumping ad valorem li huma speċifiċi għal kull produttur esportatur individwali ta’ kull pajjiż ikkonċernat.

1.2. Talba għal rieżami ta’ skadenza

(4) Wara l-pubblikazzjoni ta’ Notifika ta’ skadenza imminenti (3), il-Kummissjoni rċeviet talba għal rieżami skont l-Artikolu 11(2) tar-Regolament bażiku).

(5) It-talba għal rieżami tressqet fid-29 ta’ Lulju 2020 mill-European Steel Association (“Eurofer” jew “l-applikant”) f’isem il-produtturi li jirrappreżentaw aktar minn 50 %, tal-produzzjoni totali tal-Unjoni tal-GOES. It-talba għal rieżami kienet imsejsa fuq il-bażi li l-iskadenza tal-miżuri x’aktarx twassal għal kontinwazzjoni jew rikorrenza ta’ dumping u ta’ dannu għall-industrija tal-Unjoni.

1.3. Il-bidu ta’ rieżami ta’ skadenza

(6) Hekk kif iddeterminat, wara konsultazzjoni mal-Kumitat stabbilit bl-Artikolu 15(1) tar-Regolament bażiku, li kienet teżisti biżżejjed evidenza għall-bidu ta’ rieżami ta’ skadenza, fit-30 ta’ Ottubru 2020, il-Kummissjoni bdiet rieżami ta’ skadenza rigward l-importazzjonijiet tal-GOES li joriġinaw miċ-Ċina, mill-Ġappun, mir-Repubblika tal-Korea, mill-Federazzjoni Russa u mill-Istati Uniti tal-Amerika (“il-pajjiżi kkonċernati”) fuq il-bażi tal-Artikolu 11(2) tar-Regolament bażiku. Din ippubblikat Notifika ta’ Bidu f’Il-Ġurnal Uffiċjali tal-Unjoni Ewropea (4) (“in-Notifika ta’ Bidu”).

1.4. Il-perjodu ta’ investigazzjoni tar-rieżami u l-perjodu taħt kunsiderazzjoni

(7) L-investigazzjoni tal-probabbiltà ta’ kontinwazzjoni jew ta’ rikorrenza tad-dumping kopriet il-perjodu mill-1 ta’ Lulju 2019 sat-30 ta’ Ġunju 2020 (il-“perjodu ta’ investigazzjoni ta’ rieżami” jew “PIR”). L-eżami tax-xejriet rilevanti għall-valutazzjoni tal-probabbiltà ta’ kontinwazzjoni jew ta’ rikorrenza ta’ dannu kopra l-perjodu mill-1 ta’ Jannar 2017 sal-aħħar tal-perjodu ta’ investigazzjoni tar-rieżami (“il-perjodu taħt kunsiderazzjoni”).

1.5. Il-ħruġ tar-Renju Unit mill-UE

(8) Dan il-każ inbeda fit-30 ta’ Ottubru 2020, jiġifieri matul il-perjodu ta’ tranżizzjoni miftiehem bejn ir-Renju Unit u l-UE li fih ir-Renju Unit baqa’ soġġett għad-dritt tal-Unjoni. Dak il-perjodu ntemm fil-31 ta’ Diċembru 2020. Konsegwentement, mill-1 ta’ Jannar 2021, il-kumpaniji u l-assoċjazzjonijiet mir-Renju Unit ma baqgħux jikkwalifikaw bħala partijiet interessati f’dan il-proċediment.

(9) Permezz ta’ nota għall-fajl tal-każ (5) fl-14 ta’ Jannar 2021, il-Kummissjoni stiednet lill-operaturi tar-Renju Unit li kkunsidraw li madankollu xorta waħda jikkwalifikaw bħala partijiet interessati sabiex jikkuntattjawha. Ma wasal l-ebda kumment mingħand l-operaturi tar-Renju Unit.

1.6. Il-partijiet interessati

(10) Fin-Notifika ta’ Bidu, il-partijiet interessati ġew mistiedna sabiex jikkuntattjaw lill-Kummissjoni sabiex jieħdu sehem fl-investigazzjoni. Barra minn hekk, il-Kummissjoni speċifikament informat lill-applikant, lill-produtturi magħrufa tal-Unjoni, lill-produtturi esportaturi magħrufa fil-pajjiżi konċernati, lil importaturi, utenti, negozjanti, kif ukoll assoċjazzjonijiet li kien magħruf li kienu kkonċernati, dwar l-investigazzjoni ta’ rieżami, u stednithom jieħdu sehem.

(11) Il-partijiet interessati kellhom l-opportunità li jikkummentaw fuq il-bidu tar-rieżami ta’ skadenza u li jitolbu seduta ta’ smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali.

(12) Il-Kummissjoni organizzat seduti ma’ diversi utenti, diversi assoċjazzjonijiet ta’ utenti u produtturi esportaturi matul ir-rieżami ta’ skadenza.

1.7. Kampjunar

(13) Fin-Notifika ta’ Bidu, il-Kummissjoni indikat li hija tista’ tuża kampjuni f’konformità mal-Artikolu 17 tar-Regolament bażiku.

1.7.1. Il-kampjunar tal-produtturi tal-Unjoni

(14) Fin-Notifika ta’ Bidu, il-Kummissjoni ħabbret li hi kienet għażlet proviżorjament kampjun tal-produtturi tal-Unjoni li kienu se jiġu investigati. Madankollu, fil-jum tal-pubblikazzjoni tan-Notifika ta’ Bidu, fit-30 ta’ Ottubru 2020, il-Kummissjoni ħarġet nota għall-fajl li ħabbret li minħabba n-numru limitat ta’ produtturi magħrufa fl-Unjoni Ewropea, il-kampjunar tal-produtturi tal-UE ma kienx meqjus neċessarju u stiednet lill-partijiet interessati sabiex jikkummentaw. Ma wasal l-ebda kumment. Għalhekk, l-erba’ produtturi magħrufa kollha tal-Unjoni ntalbu jissottomettu tweġiba dettaljata għall-kwestjonarju kif ukoll li jaqblu dwar verifika tat-tweġibiet għall-kwestjonarju.

1.7.2. Kampjunar tal-importaturi

(15) Sabiex tiddeċiedi jekk kienx hemm bżonn li jittieħed kampjun u, jekk iva, sabiex tagħżel kampjun, il-Kummissjoni talbet lill-importaturi mhux relatati sabiex jipprovdu l-informazzjoni speċifikata fin-Notifika ta’ Bidu.

(16) Importatur mhux relatat wieħed biss ippreżenta ruħu u pprovda l-informazzjoni mitluba. Konsegwentement, il-Kummissjoni ddeċidiet li l-kampjunar ma kienx meħtieġ.

1.7.3. Kampjunar ta’ produtturi fil-pajjiżi kkonċernati

(17) Minħabba li jidher li hemm numru kbir ta’ produtturi fil-pajjiżi kkonċernati minn dan ir-rieżami ta’ skadenza, il-kampjunar kien previst fin-Notifika ta’ Bidu.

(18) Sabiex tiddeċiedi jekk il-kampjunar kienx meħtieġ u, jekk iva, sabiex tagħżel kampjun, il-Kummissjoni talbet lill-produtturi kollha fil-pajjiżi ikkonċernati sabiex jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-missjonijiet tal-pajjiżi kkonċernati sabiex jidentifikaw u/jew jikkuntattjaw lil produtturi oħrajn, jekk ikun hemm, li jistgħu jkunu interessati jipparteċipaw fl-investigazzjoni.

(19) Erba’ produtturi esportaturi jew gruppi ta’ produtturi esportaturi (żewġ kumpaniji fil-Ġappun, kumpanija waħda fir-RPĊ u waħda fir-Russja) ipprovdew l-informazzjoni mitluba u qablu li jiġu inklużi fil-kampjun. L-ebda wieħed mill-produtturi tal-Istati Uniti jew tal-Korea li ġew ikkuntattjati ma ppreżenta ruħu u pprovda l-informazzjoni mitluba. Fid-dawl tan-numru baxx ta’ produtturi esportaturi li kkooperaw, il-Kummissjoni ddeċidiet li ma kienx meħtieġ kampjun fir-rigward tal-ebda pajjiż ikkonċernat.

1.8. Tweġibiet għall-kwestjonarju

(20) Kopji tal-kwestjonarji saru disponibbli fuq is-sit web tad-DĠ Kummerċ (6) meta nbeda l-każ.

(21) Il-Kummissjoni bagħtet ukoll kwestjonarju dwar l-eżistenza ta’ distorsjonijiet sinifikanti fir-RPĊ fis-sens tal-Artikolu 2(6a)(b) tar-Regolament bażiku lill-Gvern tar-Repubblika tal-Poplu taċ-Ċina (“GTĊ”). Il-GTĊ ma pprovda l-ebda tweġiba għall-kwestjonarju u ġie informat kif xieraq li l-Kummissjoni kienet se tapplika l-fatti disponibbli f’konformità mal-Artikolu 18 tar-Regolament bażiku.

(22) Ġew riċevuti tweġibiet għall-kwestjonarji mill-erba’ produtturi magħrufa tal-Unjoni kollha u mill-importatur mhux relatat li kkoopera. Seba’ utenti ppreżentaw ruħhom, u esprimew ir-rieda tagħhom li jipparteċipaw fl-investigazzjoni. Dawn ntalbu jimlew il-kwestjonarju maħsub għall-utenti. Madankollu, erba’ biss minnhom kkooperaw bis-sħiħ f’din l-investigazzjoni billi ppreżentaw tweġibiet għall-kwestjonarju kompluti kemm f’verżjonijiet miftuħa kif ukoll f’dawk sensittivi.

(23) Grupp wieħed ta’ produtturi esportaturi fir-RPĊ, China Baowu Steel Group Co. Ltd. (“il-Baoshan Group”) magħmul minn żewġ produtturi esportaturi Baoshan Iron & Steel Co., Ltd. (“Baosteel”) u Wuhan Iron & Steel Co., Ltd., (“WISCO”) - u grupp wieħed ta’ produtturi esportaturi fil-Ġappun, Nippon Steel & Sumitomo Metal Corporation, Tokyo, il-Ġappun (“Nippon Steel”), ipprovdew tweġibiet għall-kwestjonarju. Il-produttur Russu, Novolipetsk Steel (“NLMK”), li oriġinarjament kien qabel li jiġi inkluż fil-kampjun, ma pprovdiex tweġiba sħiħa għall-kwestjonarju iżda pprovda, fis-sottomissjoni tiegħu tal-10 ta’ Diċembru 2020, informazzjoni limitata għall-kapaċità u l-produzzjoni speċifiċi tiegħu. Konsegwentement, il-Kummissjoni informat lill-kumpanija u lill-Federazzjoni Russa li hija se tapplika l-fatti disponibbli f’konformità mal-Artikolu 18 tar-Regolament bażiku. L-NMLK wieġeb, iżda t-tweġiba ġiet sottomessa barra mill-iskadenza speċifikata, u fi kwalunkwe każ ma kinitx tibdel il-valutazzjoni tal-Kummissjoni.

(24) Wara d-divulgazzjoni, l-NLMK iddikjarat li l-Kummissjoni ma speċifikat l-ebda skadenza biex tipprovdi kummenti dwar l-applikazzjoni tal-Kummissjoni tal-Artikolu 18 tar-Regolament bażiku. Barra minn hekk, l-NLMK argumentat li l-Kummissjoni ma kellhiex tapplika l-Artikolu 18 fir-rigward ta’ din il-parti tat-tweġiba tagħha għall-kwestjonarju.

(25) Il-Kummissjoni tabilħaqq ma speċifikatx skadenza għal tweġiba għall-ittra tagħha li tindika l-intenzjoni tagħha li tapplika l-Artikolu 18. Madankollu, fis-sottomissjoni tagħha tal-10 ta’ Diċembru 2020, l-NLMK kienet diġà indikat li kienet waqfet taħdem fuq it-tweġiba għall-kwestjonarju minħabba ċirkostanzi speċjali u ma kinitx ser tipprovdi tweġiba sħiħa għall-kwestjonarju. Fil-qosor, l-NLMK ipprovdiet biss informazzjoni frammentarja limitata għall-kapaċità ta’ produzzjoni u l-volum ta’ produzzjoni speċifiċi tagħha.

(26) Konsegwentement, peress li l-NMLK ma pprovdietx informazzjoni affidabbli biżżejjed fir-rigward tal-kapaċità tal-produzzjoni u l-volumi tal-produzzjoni, kif spjegat fil-premessi (241) sa (245), il-Kummissjoni użat l-informazzjoni disponibbli fil-fajl. Fi kwalunkwe każ, kif imsemmi fil-premessa (242), il-Kummissjoni użat l-informazzjoni pprovduta mill-NMLK sa fejn kien possibbli f’dan ir-rigward.

(27) Il-grupp l-ieħor ta’ produtturi esportaturi fil-Ġappun, JFE Steel Corporation (“JFE Steel”), li oriġinarjament kien qabel li jiġi inkluż fil-kampjun, ipprovda tweġiba mhux kompluta għall-kwestjonarju, li kienet limitata għall-bejgħ mill-esportazzjoni lejn l-UE u lejn il-bqija tad-dinja. Konsegwentement, JFE Steel ġiet informata li l-Kummissjoni se tapplika l-fatti disponibbli f’konformità mal-Artikolu 18 tar-Regolament bażiku fir-rigward tal-informazzjoni nieqsa.

(28) Ma kien hemm l-ebda kooperazzjoni mill-produtturi fl-Istati Uniti u fil-Korea. Konsegwentement, il-Kummissjoni informat lill-Istati Uniti u lill-Korea li se tapplika l-fatti disponibbli f’konformità mal-Artikolu 18 tar-Regolament bażiku.

1.9. Il-verifika

(29) Mingħajr preġudizzju għall-applikazzjoni tal-Artikolu 18 tar-Regolament bażiku, il-Kummissjoni fittxet u vverifikat l-informazzjoni kollha li qieset neċessarja sabiex tiddetermina l-probabbiltà tal-kontinwazzjoni jew ta’ rikorrenza tad-dumping u tad-dannu, kif ukoll l-interess tal-Unjoni.

(30) Minħabba t-tifqigħa tal-COVID-19 u l-miżuri ta’ konfinament stabbiliti minn diversi Stati Membri kif ukoll minn diversi pajjiżi terzi, il-Kummissjoni ma setgħetx twettaq żjarat ta’ verifika skont l-Artikolu 16 tar-Regolament bażiku. Minflok, il-Kummissjoni kkontroverifikat mill-bogħod l-informazzjoni kollha meqjusa meħtieġa għad-determinazzjonijiet tagħha f’konformità man-Notifika tagħha dwar il-konsegwenzi tat-tifqigħa tal-COVID-19 fuq l-investigazzjonijiet anti-dumping u antisussidji (7). Il-Kummissjoni wettqet kontroverifiki mill-bogħod (“RCC”) tal-partijiet interessati li ġejjin — Produtturi tal-Unjoni (8): — ThyssenKrupp Electrical Steel UGO SAS, Isbergues, Franza — ThyssenKrupp Electrical Steel GmbH, Gelsenkirchen, il-Ġermanja — Stalprodukt s.a., Bochnia, il-Polonja — Importatur mhux relatat fl-Unjoni: — Metal One Deutschland GmbH, Düsseldorf, il-Ġermanja — Utenti fl-Unjoni: — SGB-Smit Group, Regensburg, il-Ġermanja — Končar - Distribution and Special Transformers, Inc., Zagreb, il-Kroazja — Produtturi esportaturi fil-pajjiżi konċernati: — Baosteel, Shanghai, ir-RPĊ — WISCO Wuhan, ir-RPĊ — Nippon Steel, Tokyo, il-Ġappun — Importaturi/kummerċjanti relatati: — Wisco Europe, il-Ġermanja — Baosteel Germany, il-Ġermanja — Baosteel Italy, l-Italja

1.10. Żvelar

(31) Fil-21 ta’ Ottubru 2021, il-Kummissjoni ddivulgat il-fatti u l-kunsiderazzjonijiet essenzjali li fuq il-bażi tagħhom kien beħsiebha żżomm id-dazji anti-dumping fis-seħħ. Il-partijiet kollha ngħataw perjodu li fih setgħu jikkummentaw dwar id-divulgazzjoni. Fit-22 ta’ Novembru 2021, il-Kummissjoni bagħtet divulgazzjoni finali addizzjonali lil Nippon Steel rigward korrezzjoni tal-kalkoli tad-dumping. Ma wasal l-ebda kumment.

(32) Il-kummenti li għamlu l-partijiet interessati ġew ikkunsidrati mill-Kummissjoni u ttieħdu inkunsiderazzjoni, fejn xieraq. Il-partijiet li talbu dan ingħataw seduta ta’ smigħ.

2. PRODOTT TAĦT RIEŻAMI U PRODOTT SIMILI

2.1. Il-prodott taħt rieżami

(33) Il-prodott taħt rieżami huwa l-istess bħal fl-investigazzjoni oriġinali, jiġifieri prodotti b’vina parallela rrumblati ċatt ta’ azzar elettriku bis-siliċju, bi ħxuna ta’ aktar minn 0,16 mm li joriġinaw mir-RPĊ, mill-Ġappun, mill-Korea, mir-Russja u mill-Istati Uniti, li bħalissa jaqgħu taħt il-kodiċijiet NM ex 7225 11 00 (il-kodiċijiet TARIC 7225110011, 7225110015 u 7225110019) u ex 7226 11 00 (il-kodiċijiet TARIC 7226110012, 7226110014, 7226110016, 7226110092, 7226110094 u 7226110096) (“il-prodott taħt rieżami”).

(34) GOES huma ffabbrikati minn rollijiet ta’ liga ta’ siliċju tal-azzar irrumblati bis-sħana ta’ ħxuna differenti li minnha l-istruttura tal-vina hija diretta b’mod uniformi sabiex tippermetti l-konduttività manjetika bi grad għoli ta’ effiċjenza. L-ineffiċjenzi fir-rigward tal-konduttività huma msejħin “telf fil-qalba”, li huwa l-indikatur primarju tal-kwalità tal-prodott u li huwa espress f’W/kg. GOES jista’ jiġi prodott bħala GOES b’permeabbiltà għolja u bħala GOES regolari jew konvenzjonali. It-tipi b’permeabbiltà għolja jippermettu li jkun hemm anqas telf fil-qalba f’kull ħxuna partikolari tal-pjanċi. Barra minn hekk, it-tipi b’permeabbiltà għolja jistgħu jiġu prodotti bid-dominju rfinat (“DR”) anke meta jkollhom telf fil-qalba aktar baxx minħabba t-tinqix ta’ linji rqaq fuq il-wiċċ tal-azzar.

(35) Minkejja d-differenzi fil-permeabbiltà, il-ħxuna u l-wisa’, it-tipi kollha tal-prodott rieżaminat jaqsmu l-istess karatteristiċi fiżiċi bażiċi u għandhom essenzjalment l-istess użu bażiku.

(36) GOES jintuża l-aktar fit-tagħmir elettriku fejn il-fluss manjetiku jista’ jkun ristrett sabiex jallinja ruħu fid-direzzjoni “orjentata”, bħal meta l-enerġija elettrika tiġi trażmessa fuq distanzi kbar. Għaldaqstant, il-prodott rieżaminat jintuża bħala materjal tal-qalba fit-transformers tal-enerġija u tad-distribuzzjoni.

(37) GOES jintuża wkoll f’reatturi tax-shunt, li jintużaw f’sistemi tat-trażmissjoni tal-enerġija b’vultaġġ għoli sabiex jistabbilizzaw il-vultaġġ matul il-varjazzjonijiet fit-tagħbija. Il-prodott rieżaminat jista’ jintuża wkoll f’tagħmir li għandu transformers iżgħar, inklużi apparati domestiċi u tagħmir ajruspazjali, ajrunawtiku u elettroniku. GOES jista’ jintuża wkoll f’ġeneraturi kbar ta’ prestazzjoni għolja meta d-disinn jippermetti li l-karatteristiċi manjetiċi direzzjonali jintużaw b’mod effiċjenti.

2.2. Prodott simili

(38) Kif stabbilit fl-investigazzjoni oriġinali, din l-investigazzjoni ta’ rieżami ta’ skadenza kkonfermat li l-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: — il-prodott taħt rieżami; — il-prodott manifatturat u mibjugħ fis-suq domestiku tal-pajjiżi ikkonċernati; u — il-prodott manifatturat u mibjugħ fl-Unjoni mill-industrija tal-Unjoni.

(39) Għalhekk, dawn il-prodotti huma kkunsidrati bħala prodotti simili skont it-tifsira tal-Artikolu 1(4) tar-Regolament bażiku.

2.3. Affermazzjonijiet rigward il-kamp ta’ applikazzjoni tal-prodott

(40) L-NLMK u l-Gvern Russu argumentaw li l-prezzijiet medji tal-importazzjoni aktar baxxi mill-Federazzjoni Russa huma spjegati minn sehem sinifikanti ta’ esportazzjoni ta’ GOES “tat-tieni” u “tat-tielet għażla” (b’diversi difetti, għadd ta’ truf iwweldjati u anqas ċatti) u li dawn it-tipi tal-aħħar ma jikkompetux ma’ tipi oħrajn tal-prodott taħt rieżami. GOES esportati tat-“tieni” u t-“tielet għażla” jikkostitwixxu prodotti differenti u ma jikkonformawx mal-istandards tekniċi Ewropej. Għalhekk, huma argumentaw li l-materjal “tat-tieni” u “tat-tielet għażla” tagħhom jenħtieġ li jew jiġi eskluż mill-ambitu tal-prodott, jew li jingħata (raba’) livell separat ta’ PMI li jirrifletti l-valur eċċezzjonalment baxx tagħhom fis-suq.

(41) Il-Kummissjoni ċaħdet it-talbiet ta’ hawn fuq, peress li la l-ambitu tal-prodott u lanqas il-PMI ma jistgħu jinbidlu fil-qafas ta’ rieżami ta’ skadenza.

(42) Wara d-divulgazzjoni, l-NLMK iddikjarat li awtorità investigattiva imparzjali kellha tibda rieżami interim parzjali b’ħeffa, limitat għad-definizzjoni tal-kamp ta’ applikazzjoni tal-prodott u/jew il-forma tal-miżuri. Il-Kummissjoni ċaħdet din l-asserzjoni, peress li ma kellhiex biżżejjed evidenza biex tibda investigazzjoni bħal din.

3. PROBABBILTÀ TA’ KONTINWAZZJONI JEW TA’ RIKORRENZA TAD-DUMPING

(43) F’konformità mal-Artikolu 11(2) tar-Regolament bażiku, il-Kummissjoni eżaminat jekk huwiex probabbli li l-iskadenza tal-miżuri fis-seħħ twassal għal kontinwazzjoni jew għal rikorrenza ta’ dumping.

3.1. Rimarki preliminari

(44) L-ebda produttur mir-Russja, mill-Istati Uniti tal-Amerika u mill-Korea ma kkoopera fl-investigazzjoni.

(45) Il-Kummissjoni informat lill-awtoritajiet tat-tliet pajjiżi kkonċernati kollha kemm huma li, minħabba n-nuqqas ta’ kooperazzjoni, il-Kummissjoni tista’ tapplika l-Artikolu 18 tar-Regolament bażiku rigward is-sejbiet fir-rigward tar-Russja, tal-Istati Uniti tal-Amerika u tal-Korea. Il-Kummissjoni ma rċeviet l-ebda kumment jew talba għal intervent tal-Uffiċjal tas-Seduta mingħand l-awtoritajiet tat-tliet pajjiżi f’dan ir-rigward.

(46) Konsegwentement, f’konformità mal-Artikolu 18(1) tar-Regolament bażiku, is-sejbiet fir-rigward tal-probabbiltà ta’ kontinwazzjoni jew rikorrenza ta’ dumping fir-rigward tar-Russja, tal-Istati Uniti u tal-Korea kienu bbażati fuq il-fatti disponibbli, b’mod partikolari l-informazzjoni disponibbli għall-pubbliku, bħal siti web uffiċjali ta’ kumpaniji, l-informazzjoni fit-talba għal rieżami u l-informazzjoni miksuba mill-partijiet li kkooperaw matul l-investigazzjoni ta’ rieżami. Il-Kummissjoni użat ukoll statistika varja dwar l-importazzjoni, inklużi l-istatistika tal-Eurostat dwar l-importazzjoni COMEXT u l-Global Trade Atlas (“GTA”).

(47) Barra minn hekk, fir-rigward tal-Baoshan Group u wara l-RCC, il-Kummissjoni applikat l-Artikolu 18(1) tar-Regolament bażiku f’dak li għandu x’jaqsam mal-kostijiet lavorattivi. Fil-fatt, kif spjegat fil-premessa (207) hawn taħt, il-kumpanija naqset milli tipprovdi evidenza vverifikata u affidabbli fir-rigward tal-kalkolu tas-sigħat ta’ xogħol allokati għall-manifattura tal-GOES.

3.2. Il-Ġappun

3.2.1. Rimarki preliminari

(48) Produttur esportatur Ġappuniż wieħed biss (Nippon Steel) kkoopera bis-sħiħ fl-investigazzjoni attwali. Wara l-bidu, it-tieni produttur esportatur Ġappuniż magħruf (JFE Steel) ippreżenta ruħu u pprovda tweġiba mhux kompluta għall-kwestjonarju limitata għall-bejgħ, il-produzzjoni u l-kapaċità tal-esportazzjoni. Konsegwentement, il-Kummissjoni informat lil JFE Steel u lill-Gvern tal-Ġappun bl-intenzjoni tagħha li tapplika l-fatti disponibbli f’konformità mal-Artikolu 18 tar-Regolament bażiku. Ma wasal l-ebda kumment.

(49) B’riżultat ta’ dan, is-sejbiet f’din it-Taqsima kienu parzjalment ibbażati fuq il-fatti disponibbli f’konformità mal-Artikolu 18 tar-Regolament bażiku f’dak li għandu x’jaqsam mal-bejgħ domestiku. Għal dan il-għan, intużat l-informazzjoni pprovduta minn Nippon Steel, l-informazzjoni pprovduta mill-JFE dwar il-bejgħ għall-esportazzjoni, it-talba għar-rieżami ta’ skadenza, l-istatistika tal-Eurostat u l-informazzjoni disponibbli għall-pubbliku.

(50) Iż-żewġ produtturi esportaturi Ġappuniżi kienu jirrappreżentaw 100 % tal-esportazzjonijiet mill-Ġappun lejn l-Unjoni matul il-PIR.

3.2.2. Dumping matul il-perjodu tal-investigazzjoni tar-rieżami

3.2.2.1. Valur normali

(51) Il-Kummissjoni stabbiliet il-valur normali għal Nippon Steel fuq il-bażi li ġejja. Il-Kummissjoni l-ewwel eżaminat jekk il-volum totali ta’ bejgħ domestiku ta’ kull produttur esportatur li kkoopera bis-sħiħ kienx rappreżentattiv, f’konformità mal-Artikolu 2(2) tar-Regolament bażiku. Il-bejgħ domestiku jkun rappreżentattiv jekk il-volum totali tal-bejgħ domestiku tal-prodott simili lil klijenti indipendenti fis-suq domestiku għal kull produttur esportatur kien jirrappreżenta mill-anqas 5 % tal-volum totali tal-bejgħ għall-esportazzjoni tiegħu tal-prodott taħt rieżami, lejn l-Unjoni, matul il-PIR. Fuq din il-bażi, il-bejgħ totali tal-uniku produttur esportatur li kkoopera, tal-prodott simili fis-suq domestiku, kien rappreżentattiv.

(52) Imbagħad, il-Kummissjoni identifikat it-tipi ta’ prodotti mibjugħin fuq livell domestiku li kienu identiċi jew paragunabbli għat-tipi ta’ prodotti mibjugħin għall-esportazzjoni lejn l-Unjoni għall-produttur esportatur b’bejgħ domestiku rappreżentattiv.

(53) Il-Kummissjoni mbagħad eżaminat jekk il-bejgħ domestiku minn kull produttur esportatur li kkoopera bis-sħiħ fis-suq domestiku tiegħu għal kull tip ta’ prodott li huwa identiku jew komparabbli ma’ tip ta’ prodott mibjugħ għall-esportazzjoni lejn l-Unjoni kienx rappreżentattiv, f’konformità mal-Artikolu 2(2) tar-Regolament bażiku. Il-bejgħ domestiku ta’ tip ta’ prodott huwa rappreżentattiv jekk il-volum totali ta’ bejgħ domestiku ta’ dak it-tip ta’ prodott lil klijenti indipendenti matul il-PIR jirrappreżenta mill-anqas 5 % tal-volum totali ta’ bejgħ għall-esportazzjoni tal-prodott identiku jew komparabbli lejn l-Unjoni. Il-Kummissjoni stabbiliet li dawn it-tipi ta’ prodotti kienu rappreżentattivi.

(54) Il-Kummissjoni mbagħad iddefiniet il-proporzjon tal-bejgħ profittabbli lil konsumaturi indipendenti fis-suq domestiku għal kull tip ta’ prodott matul il-PIR, għal Nippon Steel kollu kemm hu, sabiex tiddeċiedi jekk tużax il-prezz tal-bejgħ domestiku reali għall-kalkolu tal-valur normali, f’konformità mal-Artikolu 2(4) tar-Regolament bażiku.

(55) Il-valur normali huwa bbażat fuq il-prezz domestiku reali għal kull tip ta’ prodott, irrispettivament minn jekk dak il-bejgħ huwiex profittabbli jew le, jekk: (a) il-volum tal-bejgħ domestiku tat-tip ta’ prodott, mibjugħ bi prezz tal-bejgħ nett daqs jew ogħla mill-kost ikkalkolat tal-produzzjoni, kien jirrappreżenta aktar minn 80 % tal-volum tal-bejgħ totali ta’ dan it-tip ta’ prodott; u (b) il-prezz medju ponderat tal-bejgħ ta’ dak it-tip ta’ prodott ikun daqs jew ogħla mill-kost unitarju tal-produzzjoni.

(56) F’dan il-każ, il-valur normali huwa l-medja ponderata tal-prezzijiet tal-bejgħ domestiku kollu ta’ dak it-tip ta’ prodott matul il-PIR.

(57) Il-valur normali huwa l-prezz domestiku reali għal kull tip ta’ prodott tal-bejgħ domestiku profittabbli biss tat-tipi ta’ prodotti matul il-PIR, jekk: (a) il-volum ta’ bejgħ bi profitt tat-tip ta’ prodott jirrappreżenta 80 % jew anqas mill-volum totali ta’ bejgħ ta’ dan it-tip: jew (b) il-prezz medju ponderat ta’ dan it-tip ta’ prodott ikun anqas mill-kost unitarju tal-produzzjoni.

(58) L-analiżi tal-bejgħ domestiku wriet li aktar minn 90 % tal-bejgħ domestiku ħalla profitt u li l-prezz tal-bejgħ medju ponderat kien ogħla mill-kost tal-produzzjoni. Għaldaqstant, skont it-tip tal-prodott, il-valur normali ġie kkalkolat bħala l-medja ponderata tal-prezzijiet tal-bejgħ domestiku kollu matul il-PIR fis-sitwazzjoni deskritta fil-premessa (56), jew bħala medja ponderata tal-bejgħ bi profitt biss fis-sitwazzjoni deskritta fil-premessa (57).

(59) Fejn ma kienx hemm biżżejjed bejgħ jew ma kienx hemm bejgħ ta’ tip ta’ prodott tal-prodott simili fil-perkors normali tan-negozju, il-Kummissjoni kkalkolat il-valur normali f’konformità mal-paragrafi (3) u (6) tal-Artikolu 2 tar-Regolament bażiku.

(60) Għal dawn it-tipi ta’ prodotti, il-valur normali ġie kkalkolat billi mal-kost medju tal-produzzjoni tal-prodott simili tal-uniku produttur esportatur li kkoopera matul il-PIR ġew miżjuda: (a) l-ispejjeż medji ponderati tal-bejgħ, ġenerali u amministrattivi (“SG&A”) imġarrba mill-uniku produttur esportatur li kkoopera, fuq il-bejgħ domestiku tal-prodott simili, fil-perkors normali tan-negozju, matul il-PIR; u (b) il-profitt medju ponderat magħmul mill-uniku produttur esportatur li kkoopera, mill-bejgħ domestiku tal-prodott simili, fil-perkors normali tan-negozju, matul il-PIR.

(61) Għat-tipi tal-prodott mhux mibjugħa fis-suq domestiku, ġew miżjuda l-ispejjeż SG&A medji ponderati u l-profitt tat-tranżazzjonijiet kollha li saru fil-perkors normali tan-negozju fis-suq domestiku.

(62) Fir-rigward ta’ JFE Steel, fin-nuqqas ta’ kooperazzjoni, il-Kummissjoni użat il-fatti disponibbli f’konformità mal-Artikolu 18 tar-Regolament bażiku sa fejn kien ikkonċernat il-bejgħ domestiku. Billi ma kinitx disponibbli data affidabbli dwar il-prezzijiet ta’ JFE Steel fis-suq domestiku, il-Kummissjoni stabbiliet valur normali maħdum bl-użu tal-metodoloġija u l-valuri li jinsabu fit-talba għal rieżami ta’ skadenza.

3.2.2.2. Prezz tal-esportazzjoni

(63) Nippon Steel esportat lejn l-Unjoni permezz ta’ negozjanti relatati biss. Il-prezz tal-esportazzjoni għalhekk kien stabbilit skont l-Artikolu 2(9) tar-Regolament bażiku, jiġifieri fuq il-bażi tal-prezzijiet li bihom inbiegħu mill-ġdid għall-ewwel darba l-prodotti importati lil xerrej indipendenti. L-aġġustamenti tal-prezz saru għall-kostijiet kollha mġarrba bejn l-importazzjoni u l-bejgħ mill-ġdid, inkluż għall-ispejjeż SG&A, u għall-profitti dovuti.

(64) JFE Steel esportat direttament lejn l-UE u għalhekk, il-prezz tal-esportazzjoni tagħha kien il-prezz effettivament imħallas jew li jista’ jitħallas għall-prodott taħt rieżami meta mibjugħ għall-esportazzjoni lejn l-Unjoni, f’konformità mal-Artikolu 2(8) tar-Regolament bażiku.

3.2.2.3. Tqabbil

(65) Il-Kummissjoni qabblet il-valur normali u l-prezz tal-esportazzjoni kif stabbiliti hawn fuq, fuq bażi ex-works.

(66) Fejn iġġustifikat mill-ħtieġa li jiġi żgurat tqabbil ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-komparabbiltà tal-prezzijiet, f’konformità mal-Artikolu 2(10) tar-Regolament bażiku. Fejn kien applikabbli u ġustifikat, saru aġġustamenti għall-kostijiet tat-trasport, l-assigurazzjoni, il-ġarr, it-tagħbija u l-kostijiet anċillari, l-ippakkjar, il-kostijiet ta’ kreditu u l-imposti tal-banek mħallsa mill-produttur esportatur li kkoopera.

(67) Nippon Steel ma kellhiex bejgħ domestiku għal xi wħud mit-tipi ta’ prodotti li esportat lejn l-UE. Fid-dawl tal-volum għoli ta’ bejgħ għall-esportazzjoni li għalih jista’ jsir tqabbil u filwaqt li jitqies li, fil-kuntest ta’ rieżami ta’ skadenza, ma huwiex meħtieġ li jiġi stabbilit l-ammont eżatt ta’ dumping iżda biss jekk id-dumping x’aktarx ikompli jew jerġa’ jseħħ fil-futur, il-Kummissjoni qieset li t-tqabbil, kif stabbilit, kien akkurat.

(68) Wara d-divulgazzjoni, Nippon Steel sostniet li l-Kummissjoni kellha tikkalkula l-marġni tad-dumping applikabbli għal Nippon Steel abbażi tal-bejgħ kollu għall-esportazzjoni lejn l-UE u rreferiet għall-ġurisprudenza eżistenti (9).

(69) Il-Kummissjoni fakkret li l-marġni tad-dumping ma kienx ikopri l-bejgħ kollu għall-esportazzjoni lejn l-UE minħabba li, kif spjegat fil-premessa (67) hawn fuq, ma kien hemm l-ebda bejgħ domestiku korrispondenti għal xi tipi ta’ prodotti li l-kumpanija esportat lejn l-UE. Dawn it-tipi ta’ prodotti (li jammontaw għal 38 % tal-kwantità totali esportata) inizjalment ma kinux inklużi fil-kalkoli tad-dumping peress li l-kumpanija ma kinitx ipprovdiet il-kostijiet korrispondenti tal-produzzjoni għalihom. Sabiex jiġi kkalkolat marġni ta’ dumping għal 100 % tal-bejgħ għall-esportazzjoni lejn l-UE u fin-nuqqas ta’ data aktar preċiża mill-kumpanija, il-Kummissjoni ddeċidiet li tiġbor it-tipi ta’ prodotti abbażi tal-wisa’ tagħhom, li huwa parametru li għandu impatt aktar baxx fuq il-kost tal-produzzjoni u l-prezz tal-bejgħ mit-telf fil-qalba u l-ħxuna. Fuq dik il-bażi hija kkalkulat il-valur normali għat-tipi kollha ta’ prodotti. Il-kalkoli tad-dumping ikkoreġuti ġew divulgati lill-kumpanija u ma wasal l-ebda kumment.

3.2.2.4. Marġni tad-dumping

(70) Kemm għal Nippon Steel kif ukoll għal JFE Steel, it-tqabbil bejn il-valur normali u l-prezz tal-esportazzjoni wera li l-bejgħ tagħhom lill-UE sar bi prezzijiet oġġett ta’ dumping matul il-perjodu ta’ investigazzjoni tar-rieżami. Il-marġni tad-dumping li nstab għal Nippon Steel kien ta’ madwar 31 %, filwaqt li għal JFE Steel dan kien ta’ madwar 19 %.

(71) Għalhekk, il-Kummissjoni kkonkludiet li d-dumping tkompla matul il-perjodu ta’ investigazzjoni tar-rieżami.

3.2.3. Il-probabilità ta’ kontinwazzjoni tad-dumping

(72) Wara li rriżulta dumping matul il-perjodu ta’ investigazzjoni tar-rieżami, il-Kummissjoni analizzat jekk kienx hemm probabbiltà ta’ kontinwazzjoni ta’ dumping jekk il-miżuri fuq importazzjonijiet ta’ GOES mill-Ġappun jitħallew jiskadu. Waqt dan, saret analiżi tal-elementi li ġejjin: il-kapaċità tal-produzzjoni u l-kapaċità ta’ riżerva fil-Ġappun u l-attraenza tas-suq tal-Unjoni.

(a) Kapaċità ta’ riżerva

(73) Abbażi tat-tweġibiet għall-kwestjonarju taż-żewġ produtturi esportaturi Ġappuniżi magħrufa, il-Kummissjoni stabbiliet li l-kapaċità tal-produzzjoni Ġappuniża kienet tammonta għal [350 000 sa 410 000] tunnellata matul il-PIR.

(74) Abbażi tal-istess sett ta’ data, il-Kummissjoni stabbiliet li l-kapaċità ta’ riżerva tal-GOES fil-Ġappun kienet ta’ madwar [50 000 sa 110 000] tunnellata.

(75) Nippon Steel sostniet li l-kapaċità ta’ riżerva tal-Ġappun kienet sopravalutata peress li l-Kummissjoni ma qisitx il-fatt li l-Ġappun jiffoka fuq l-irqaq tip ta’ gauge tal-GOES li jrendi inqas volum mit-tip ta’ GOES prodott mill-industrija tal-Unjoni u minn pajjiżi oħra kkonċernati.

(76) L-analiżi tal-mudelli esportati lejn l-Unjoni u lejn il-pajjiżi ewlenin l-oħrajn tal-esportazzjoni, bħall-Indja u l-Messiku, uriet li l-maġġoranza l-kbira tal-mudelli esportati minn Nippon Steel kellhom ħxuna tal-gauge simili jew ogħla mill-prodotti manifatturati mill-industrija tal-Unjoni. Barra minn hekk, is-sehem tat-tip ta’ gauge irqaq tal-GOES esportat lejn l-UE kien sinifikanti u tabilħaqq kien hemm domanda għal dan it-tip ta’ prodott fis-suq tal-Unjoni. Fi kliem ieħor, anki jekk il-kapaċità ta’ riżerva kienet tikkorrispondi esklużivament, quod non, għal prodotti b’gauge irqaq, ikun hemm domanda għal tali prodotti fis-suq tal-Unjoni.

(77) Barra minn hekk, il-Kummissjoni bbażat il-valutazzjoni tagħha tal-kapaċità ta’ riżerva fuq l-informazzjoni pprovduta mill-produtturi esportaturi Ġappuniżi. Għalhekk, il-Kummissjoni naqset milli tara kif setgħet stmat iżżejjed il-kapaċità ta’ riżerva meta d-data ħarġet mill-produtturi esportaturi nfushom. Fi kwalunkwe każ, il-Kummissjoni qieset li l-affermazzjoni relatata mar-rendiment la kienet dettaljata biżżejjed u lanqas issostanzjata, peress li ma kinitx tipprovdi għal differenza korrispondenti fil-kapaċità tal-produzzjoni jew fil-kapaċità ta’ riżerva marbuta mad-differenza allegata fir-rendiment. Barra minn hekk, din l-affermazzjoni tqajmet minn Nippon Steel biss u ma kien fiha l-ebda informazzjoni fir-rigward tal-firxa fil-ħxuna tal-gauge tal-produtturi esportaturi ewlenin l-oħrajn Ġappuniżi. Abbażi ta’ dak kollu li ntqal hawn fuq, il-Kummissjoni ċaħdet din l-affermazzjoni.

(78) Barra minn hekk, il-Kummissjoni qieset li l-produtturi esportaturi Ġappuniżi jimmanifatturaw ukoll azzar elettriku mhux orjentat (“NOES”). Kemm il-GOES kif ukoll l-NOES jiġu ffabbrikati bl-użu tal-istess tagħmir. Dan ifisser li huwa teknikament possibbli li l-kapaċità tiġi liberata mill-NOES u li din tinbidel għall-GOES. Tali bidla tista’ sseħħ fil-futur jekk il-produtturi esportaturi Ġappuniżi jkollhom l-inċentiv ekonomiku li jagħmlu dan. B’riżultat ta’ dan, il-kapaċità ta’ riżerva li nstabet tista’ potenzjalment tiżdied saħansitra aktar.

(79) Wara d-divulgazzjoni, il-Gvern Ġappuniż u Nippon Steel affermaw li l-produtturi Ġappuniżi ma jistgħux jilliberaw il-kapaċità destinata għall-produzzjoni tan-NOES għall-benefiċċju tal-produzzjoni tal-GOES għall-esportazzjoni lejn l-UE peress li Nippon Steel hija marbuta b’kuntratti mal-manifatturi tal-vetturi elettriċi biex tipproduċi NOES. F’dan il-kuntest, huwa argumenta li l-valutazzjoni tal-kapaċità ta’ riżerva jenħtieġ li ma tkunx ibbażata fuq dak l-element.

(80) Il-Kummissjoni ħadet nota tal-eżistenza ta’ kuntratti vinkolanti mal-manifatturi tal-vetturi elettriċi biex jipproduċu NOES li, per se, ma jippermettux li tiġi lliberata l-kapaċità għall-GOES immedjatament. Madankollu, il-Kummissjoni qieset ukoll li, jekk il-kundizzjonijiet tas-suq fis-suq tal-vetturi elettriċi jiżviluppaw b’mod negattiv, il-produtturi esportaturi Ġappuniżi jistgħu jiddedikaw aktar kapaċità għall-produzzjoni tal-GOES peress li l-produtturi jużaw l-istess tagħmir għall-produzzjoni kemm tal-GOES kif ukoll tan-NOES. Fi kwalunkwe każ, irrispettivament mill-iżvilupp tad-domanda għan-NOES fis-snin li ġejjin, il-Kummissjoni qieset li l-konklużjonijiet tagħha dwar il-valutazzjoni tal-kapaċità ta’ riżerva kif imsemmi fil-premessa (74) baqgħu validi peress li dawn kienu bbażati fuq l-eżistenza ta’ kapaċità ta’ riżerva sinifikanti speċifika għall-GOES biss, li magħha ma ġiet miżjuda l-ebda kapaċità liberatorja addizzjonali, marbuta mal-produzzjoni tan-NOES.

(b) L-attraenza tas-suq tal-Unjoni

(81) F’termini ta’ daqs, is-suq tal-Unjoni (aktar minn 265 000 sa 280 000 tunnellata ta’ konsum fil-perjodu ta’ investigazzjoni tar-rieżami) huwa fost l-akbar swieq ta’ GOES madwar id-dinja. Fost il-pajjiżi kkonċernati, ir-RPĊ biss għandha suq domestiku akbar mill-UE, filwaqt li l-Istati Uniti, il-Korea, ir-Russja u l-Ġappun għandhom konsum domestiku ferm iżgħar.

(82) Il-kapaċità ta’ riżerva stabbilita hija ekwivalenti għal [28 sa 31 %] tal-konsum tal-Unjoni matul il-PIR, kif stabbilit fil-premessa (259) hawn taħt. Fl-istess ħin huwa probabbli li l-kapaċità ta’ riżerva se tkun diretta lejn is-suq tal-Unjoni fi kwantitajiet kbar jekk il-miżuri jiskadu. Tabilħaqq, is-suq domestiku Ġappuniż jassorbi madwar kwart tal-kapaċitajiet ta’ produzzjoni Ġappuniżi u tradizzjonalment huwa kważi 100 % sodisfatt bil-produzzjoni domestika.

(83) Barra minn hekk, l-industrija tal-GOES Ġappuniża hija orjentata lejn l-esportazzjoni peress li aktar minn [70 sa 80] % tal-produzzjoni kollha hija destinata għall-esportazzjonijiet. Fl-aħħar nett, iċ-Ċina u l-Istati Uniti għandhom dazji tad-difiża tal-kummerċ li fil-fatt inaqqsu l-aċċess tal-produtturi esportaturi Ġappuniżi għal dawk is-swieq importanti. B’mod partikolari, l-esportazzjonijiet Ġappuniżi lejn ir-RPĊ naqsu drastikament eżatt wara l-impożizzjoni tal-miżuri minn din tal-aħħar.

(84) Barra minn hekk, il-produtturi esportaturi Ġappuniżi għandhom sistema ta’ distribuzzjoni stabbilita fl-Unjoni Ewropea u għalhekk jistgħu jżidu malajr il-vjeġġi lejn is-suq tal-Unjoni.

(85) Fid-dawl tal-kunsiderazzjonijiet ta’ hawn fuq, jista’ jkun raġonevolment mistenni li, jekk il-miżuri jitħassru, parti sostanzjali mill-esportazzjonijiet u l-kapaċità ta’ riżerva attwali tal-Ġappun jiġu diretti mill-ġdid lejn l-Unjoni.

(86) Wara d-divulgazzjoni, il-Gvern Ġappuniż u Nippon Steel affermaw li s-suq tal-Unjoni ma kienx għadu attraenti daqs kemm kien matul l-investigazzjoni oriġinali u li l-produtturi Ġappuniżi għandhom l-intenzjoni li jaqbdu b’mod attiv is-swieq Ażjatiċi li qed jiżdiedu u li l-esportazzjonijiet mill-Ġappun mhux se jifqgħu s-suq tal-Unjoni f’każ li l-miżuri jintemmu.

(87) Nippon Steel qieset ukoll li l-konklużjoni tal-Kummissjoni dwar l-attraenza tas-suq tal-Unjoni ma kinitx issostanzjata peress li kienet ibbażata biss fuq id-daqs tiegħu. F’dan ir-rigward, hija indikat elementi speċifiċi oħrajn relatati mal-attraenza tas-suq tal-Unjoni, bħal-livell tal-prezzijiet, il-preżenza ta’ industrija domestika b’saħħitha, id-domanda għal tip speċifiku ta’ prodott, miżuri ta’ difiża kummerċjali u/jew diżinċentivi assoċjati mat-trasport.

(88) Il-Kummissjoni qieset li l-affermazzjoni relatata mas-suq Ażjatiku ma kinitx issostanzjata b’evidenza ta’ sostenn. Fi kwalunkwe każ, il-produtturi esportaturi Ġappuniżi komplew jesportaw kwantitajiet sinifikanti u żammew is-sehem mis-suq tagħhom fl-Unjoni matul il-perjodu kkunsidrat minkejja l-fatturi kollha msemmija minn Nippon Steel, it-tnaqqis fil-konsum u l-miżuri fis-seħħ.

(89) Barra minn hekk, is-suq tal-UE kien it-tielet l-akbar suq tal-esportazzjoni għall-produtturi esportaturi Ġappuniżi matul il-PIR (10). Barra minn hekk, analiżi tal-evoluzzjoni tal-bejgħ għall-esportazzjoni miż-żewġ produtturi esportaturi Ġappuniżi żvelat li l-esportazzjonijiet tagħhom lejn pajjiżi mhux tal-UE naqsu ferm aktar matul il-perjodu kkunsidrat (-[25-35] %) mill-esportazzjonijiet lejn l-UE (-[5-15] %) matul l-istess perjodu.

(90) Minbarra d-daqs tagħha u l-kwantitajiet kbar li l-produtturi esportaturi Ġappuniżi jistgħu jbigħu fis-suq tal-UE, il-Kummissjoni nnotat ukoll li s-suq tal-Unjoni huwa kkaratterizzat minn livelli għoljin ta’ prezzijiet u minn preżenza sinifikanti ta’ importazzjonijiet, li juru l-attraenza tiegħu għall-produtturi ta’ GOES barra mill-UE. Fuq din il-bażi, dawn l-affermazzjonjiet ġew miċħudin.

(c) Konklużjoni dwar il-probabbiltà ta’ kontinwazzjoni tad-dumping

(91) Fuq il-bażi ta’ dan ta’ hawn fuq, il-Kummissjoni kkonkludiet li d-dumping x’aktarx li jkompli fil-futur jekk il-miżuri jitħallew jiskadu. Meta wieħed iqis il-livelli tal-prezzijiet oġġett ta’ dumping tal-GOES lejn l-Unjoni matul il-PIR, il-kapaċità ta’ riżerva fil-Ġappun u l-attraenza tas-suq tal-Unjoni, il-Kummissjoni kkonkludiet ukoll li kwantitajiet sinifikanti ta’ GOES mill-Ġappun x’aktarx jidħlu fis-suq tal-Unjoni f’livelli ta’ prezzijiet oġġett ta’ dumping jekk il-miżuri jitħallew jiskadu.

3.3. Ir-Repubblika tal-Korea

3.3.1. Dumping matul il-perjodu tal-investigazzjoni tar-rieżami

3.3.1.1. Rimarki preliminari

(92) Fin-nuqqas ta’ koperazzjoni minn kwalunkwe produttur esportatur Korean, kif indikat fil-premessa (28), il-Kummissjoni bbażat l-analiżi globali tagħha, inkluż il-kalkolu tad-dumping, fuq il-fatti disponibbli skont l-Artikolu 18 tar-Regolament bażiku.

(93) Konsegwentement, il-probabbiltà ta’ kontinwazzjoni jew rikorrenza ta’ dumping ġiet ivvalutata bl-użu tal-informazzjoni li tinsab fit-talba għal rieżami ta’ skadenza, flimkien mad-data tal-Eurostat u l-istatistika dwar l-esportazzjoni li tinsab fil-GTA.

3.3.1.2. Dumping

(a) Valur normali

(94) Sabiex jiġi stabbilit il-valur normali, il-Kummissjoni użat l-istess metodoloġija bħal dik applikata mill-applikant fit-talba. Peress li data affidabbli dwar il-prezzijiet fis-suq domestiku tal-Korea ma kinitx disponibbli, il-Kummissjoni stabbiliet valur normali maħdum bl-użu tal-metodoloġija u l-valuri li jinsabu fit-talba għal rieżami ta’ skadenza.

(b) Prezzijiet tal-esportazzjoni

(95) Il-prezzijiet tal-esportazzjoni lejn l-Unjoni ġew stabbiliti abbażi tad-data tal-Eurostat.

(c) Tqabbil

(96) Il-valur normali u l-prezzijiet tal-esportazzjoni tqabblu fuq bażi ex-works. Għal dan il-għan, il-kostijiet tal-konsenja u tal-assigurazzjoni tnaqqsu abbażi tal-informazzjoni disponibbli fit-talba (EUR 115,82/tunnellata). Għalhekk, il-valur normali ex-works stabbilit kien ta’ EUR 1 893/tunnellata, filwaqt li l-prezz tal-esportazzjoni ex-works kien ta’ EUR 1 880/tunnellata matul il-PIR.

(d) Dumping

(97) Abbażi ta’ dan ta’ hawn fuq, il-Kummissjoni stabbiliet li l-marġni tad-dumping tal-esportazzjonijiet Koreani lejn l-Unjoni kien fil-livell de minimis, jiġifieri anqas minn 2 %, espress bħala perċentwal tal-prezz tal-esportazzjoni.

3.3.2. Il-probabbiltà ta’ rikorrenza ta’ dumping jekk il-miżuri jiġu revokati

(98) Il-Kummissjoni analizzat jekk id-dumping kienx probabbli li jerġa’ jseħħ jekk il-miżuri anti-dumping attwali jitħallew jiskadu. Meta għamlet dan, hi analizzat l-imġiba tal-esportaturi Koreani fi swieq oħrajn, il-kapaċità tal-produzzjoni u l-kapaċità ta’ riżerva fil-Korea, u l-attraenza tas-suq tal-Unjoni.

(a) Esportazzjonijiet lejn pajjiżi terzi

(99) Il-Kummissjoni analizzat il-prezzijiet tal-esportazzjoni mill-Korea lejn swieq terzi oħrajn matul il-PIR, kif irrapportat fl-istatistika uffiċjali tal-esportazzjoni Koreana mill-GTA, u qabblet dawn il-livelli tal-prezzijiet mal-prezzijiet tal-importazzjoni. Din l-analiżi wriet li l-esportazzjonijiet Koreani lejn bosta mis-swieq ewlenin l-oħrajn tal-esportazzjoni tagħha saru bi prezzijiet aktar baxxi mill-prezzijiet tal-esportazzjoni lejn l-UE. Il-prezz medju tal-esportazzjoni lejn swieq terzi ġie stabbilit għal EUR 1 442/tunnellata matul il-PIR, li huwa taħt l-anqas PMI applikabbli fl-UE u ħafna anqas mill-prezz medju ex-works lejn l-UE. It-tqabbil ta’ dawk il-prezzijiet ma’ swieq terzi bil-valur normali maħdum wera differenza fil-prezz ta’ madwar 30 %.

(100) Għalhekk, tqies probabbli li, kieku l-miżuri attwali kellhom jitħassru, il-produtturi esportaturi Koreani jibdew ibigħu lill-Unjoni f’livelli ta’ dumping.

(b) Kapaċità ta’ riżerva

(101) Skont il-fatti disponibbli inklużi fit-talba għal rieżami, il-Korea għandha kapaċità ta’ produzzjoni stmata ta’ 280 000 tunnellata u kapaċità ta’ riżerva stmata ta’ 24 000 tunnellata matul il-PIR. Għalhekk, il-kapaċità ta’ riżerva tal-Korea kkorrispondiet għal madwar [7 - 10]% tal-konsum tal-Unjoni ta’ GOES fil-PIR.

(c) L-attraenza tas-suq tal-Unjoni

(102) Il-Kummissjoni stabbiliet li s-suq tal-Unjoni huwa attraenti għall-produtturi Koreani għar-raġunijiet li ġejjin.

(103) L-ewwel nett, kif indikat fil-premessa (81) hawn fuq, is-suq tal-Unjoni huwa fost l-akbar swieq fid-dinja. It-tieni, il-konsum domestiku tal-Korea huwa fil-biċċa l-kbira sodisfatt mill-produzzjoni domestika, peress li madwar 19 % biss minnu huwa magħmul mill-importazzjonijiet. B’riżultat ta’ dan, il-produtturi esportaturi huma fil-biċċa l-kbira orjentati lejn l-esportazzjoni.

(104) It-tielet, wara l-impożizzjoni ta’ miżuri anti-dumping fir-RPĊ kontra, fost l-oħrajn, il-Korea, u ż-żieda fil-kapaċità tal-produzzjoni domestika proprja taċ-Ċina, l-esportazzjonijiet Koreani lejn iċ-Ċina naqsu drastikament f’dawn l-aħħar snin. Dan imbagħad jagħmel is-suq tal-Unjoni aktar attraenti, u b’hekk jinħoloq ir-riskju li tista’ sseħħ ċerta devjazzjoni kummerċjali lejn l-Unjoni.

(d) Konklużjoni dwar il-probabbiltà ta’ rikorrenza tad-dumping

(105) Fuq il-bażi ta’ dan ta’ hawn fuq, il-Kummissjoni kkonkludiet li d-dumping x’aktarx jirrikorri fil-futur jekk il-miżuri jitħallew jiskadu. Meta titqies il-kapaċità ta’ riżerva fil-Korea, il-livelli baxxi tal-prezzijiet tal-esportazzjonijiet tal-GOES lejn pajjiżi terzi matul il-PIR, li saru bi prezzijiet oġġett ta’ dumping meta mqabbla mal-valur normali, flimkien mal-attraenza tas-suq tal-Unjoni, il-Kummissjoni kkonkludiet ukoll li kwantitajiet sinifikanti ta’ GOES mill-Korea x’aktarx jidħlu fis-suq tal-Unjoni f’livelli ta’ prezzijiet oġġett ta’ dumping, jekk il-miżuri jitħallew jiskadu.

3.4. L-Istati Uniti tal-Amerika

3.4.1. Dumping matul il-perjodu tal-investigazzjoni tar-rieżami

3.4.1.1. Rimarki preliminari

(106) Fin-nuqqas ta’ koperazzjoni minn kwalunkwe produttur esportatur tal-Istati Uniti tal-Amerika, kif indikat fil-premessa (28), il-Kummissjoni bbażat l-analiżi globali tagħha, inkluż il-kalkolu tad-dumping, fuq il-fatti disponibbli skont l-Artikolu 18 tar-Regolament bażiku.

(107) Konsegwentement, il-probabbiltà ta’ kontinwazzjoni jew rikorrenza ta’ dumping ġiet ivvalutata bl-użu tal-informazzjoni li tinsab fit-talba għal rieżami ta’ skadenza, flimkien ma’ sorsi oħrajn ta’ informazzjoni bħall-Eurostat u l-GTA.

3.4.1.2. Dumping

(a) Valur normali

(108) Sabiex jiġi stabbilit il-valur normali, il-Kummissjoni użat l-istess metodoloġija bħal dik applikata mill-applikant fit-talba. Peress li data affidabbli dwar il-prezzijiet fis-suq domestiku tal-Istati Uniti ma kinitx disponibbli, il-Kummissjoni stabbiliet valur normali maħdum bl-użu tal-metodoloġija u l-valuri li jinsabu fit-talba għal rieżami ta’ skadenza.

(b) Prezzijiet tal-esportazzjoni

(109) Il-prezzijiet tal-esportazzjoni lejn l-Unjoni ġew stabbiliti abbażi tad-data tal-Eurostat.

(c) Tqabbil

(110) Il-valur normali u l-prezzijiet tal-esportazzjoni tqabblu fuq bażi ex-works. Għal dan il-għan, il-kostijiet tal-konsenja u tal-assigurazzjoni tnaqqsu abbażi tal-informazzjoni disponibbli fit-talba (EUR 166,66/tunnellata). Għalhekk, il-valur normali ex-works ġie stabbilit għal EUR 2 310/tunnellata, filwaqt li l-prezz tal-esportazzjoni kien ta’ EUR 1 880/tunnellata matul il-PIR.

(d) Dumping

(111) Fuq il-bażi ta’ dan ta’ hawn fuq, il-Kummissjoni stabbiliet marġni tad-dumping ta’ madwar 21 %. Għalhekk, il-Kummissjoni kkonkludiet li d-dumping tkompla matul il-perjodu ta’ investigazzjoni tar-rieżami.

3.4.2. Il-probabbiltà ta’ kontinwazzjoni ta’ dumping jekk il-miżuri jiġu revokati

(112) Il-Kummissjoni analizzat jekk id-dumping huwiex probabbli li jkompli jekk il-miżuri anti-dumping attwali jitħallew jiskadu. Meta għamlet dan, hija eżaminat il-produzzjoni u l-kapaċità ta’ riżerva fl-Istati Uniti u l-attraenza tas-suq tal-Unjoni.

(a) Kapaċità ta’ riżerva

(113) Skont l-informazzjoni pprovduta fit-talba għal rieżami ta’ skadenza, l-Istati Uniti kellhom kapaċità ta’ produzzjoni stmata ta’ 265 000 tunnellata u kapaċità ta’ riżerva stmata ta’ 77 000 tunnellata matul il-PIR. Għalhekk, il-kapaċità ta’ riżerva fl-Istati Uniti biss tista’ tissodisfa [bejn 27 u 30] % tal-konsum kollu tal-GOES fl-Unjoni.

(b) L-attraenza tas-suq tal-Unjoni

(114) L-investigazzjoni kkonfermat li s-suq tal-Unjoni huwa attraenti għall-produtturi tal-Istati Uniti għar-raġunijiet li ġejjin:

(115) L-ewwel nett, kif indikat fil-premessa (81) hawn fuq, is-suq tal-Unjoni huwa fost l-akbar swieq fid-dinja.

(116) It-tieni, il-konsum domestiku tal-Istati Uniti diġà huwa fil-biċċa l-kbira sodisfatt mill-produzzjoni domestika, peress li madwar 15 % biss minnu kien magħmul mill-importazzjonijiet matul il-PIR. B’riżultat ta’ dan, il-produtturi esportaturi huma orjentati lejn l-esportazzjoni.

(c) Konklużjoni dwar il-probabbiltà ta’ kontinwazzjoni tad-dumping

(117) Fuq il-bażi ta’ dan ta’ hawn fuq, il-Kummissjoni kkonkludiet li d-dumping x’aktarx li jkompli fil-futur jekk il-miżuri jitħallew jiskadu. Meta qieset il-livelli tal-prezzijiet oġġett ta’ dumping tal-GOES lejn l-Unjoni matul il-PIR, il-kapaċità ta’ riżerva kbira fl-Istati Uniti u l-attraenza tas-suq tal-Unjoni, il-Kummissjoni kkonkludiet ukoll li kwantitajiet sinifikanti ta’ GOES mill-Istati Uniti x’aktarx jidħlu fis-suq tal-Unjoni f’livelli ta’ prezzijiet oġġett ta’ dumping jekk il-miżuri jitħallew jiskadu.

3.5. Ir-Repubblika tal-Poplu taċ-Ċina

3.5.1. Dumping matul il-perjodu tal-investigazzjoni tar-rieżami

3.5.1.1. Proċedura għad-determinazzjoni tal-valur normali skont l-Artikolu 2(6a) tar-Regolament bażiku

(118) Skont l-Artikolu 2(1) tar-Regolament bażiku, “il-valur normali normalment għandu jkun ibbażat fuq il-prezzijiet imħallsa jew pagabbli, fil-kors ordinarju tal-kummerċ, minn klijenti indipendenti fil-pajjiż esportatur”.

(119) Madankollu, skont l-Artikolu 2(6a)(a) tar-Regolament bażiku, “[f]il-każ li jiġi determinat […] li mhuwiex xieraq li jintużaw prezzijiet u kostijiet domestiċi fil-pajjiż esportatur minħabba l-eżistenza f’dak il-pajjiż ta’ distorsjonijiet sinifikanti fis-sens tal-punt (b), il-valur normali għandu jiġi kkalkolat esklużivament abbażi tal-kostijiet tal-produzzjoni u tal-bejgħ li jirriflettu prezzijiet jew valuri ta’ riferiment mingħajr distorsjoni”, u “għandu jinkludi ammont raġonevoli u mingħajr distorsjoni għal kostijiet amministrattivi, tal-bejgħ u ġenerali u għal profitti” (“kostijiet amministrattivi, tal-bejgħ u ġenerali” minn hawn ’il quddiem “SG&A”).

(120) Fid-dawl tal-evidenza suffiċjenti disponibbli fil-bidu tal-investigazzjoni li indikat l-eżistenza ta’ distorsjonijiet sinifikanti skont it-tifsira tal-Artikolu 2(6a)(b) tar-Regolament bażiku fir-rigward tar-RPĊ, il-Kummissjoni qieset li kien xieraq li tiftaħ l-investigazzjoni fir-rigward tal-produtturi esportaturi minn dan il-pajjiż b’kunsiderazzjoni tal-Artikolu 2(6a) tar-Regolament bażiku.

(121) Konsegwentement, sabiex tiġbor id-data neċessarja għall-applikazzjoni eventwali tal-Artikolu 2(6a) tar-Regolament bażiku, fin-Notifika ta’ Bidu, il-Kummissjoni stiednet lill-produtturi tar-RPĊ sabiex jipprovdu informazzjoni dwar l-inputs użati għall-produzzjoni tal-prodott taħt rieżami. Produttur esportatur wieħed ipprovda l-informazzjoni mitluba.

(122) Sabiex tikseb l-informazzjoni li qieset meħtieġa għall-investigazzjoni tagħha fir-rigward tal-allegati distorsjonijiet sinifikanti, il-Kummissjoni bagħtet ukoll kwestjonarju lill-GTĊ. Barra minn hekk, fil-punt 5.3.2 tan-Notifika ta’ Bidu, il-Kummissjoni stiednet lill-partijiet interessati kollha jressqu l-fehmiet tagħhom, jippreżentaw informazzjoni u jipprovdu evidenza ta’ sostenn fir-rigward tal-applikazzjoni tal-Artikolu 2(6a) tar-Regolament bażiku fi żmien 37 jum mid-data tal-pubblikazzjoni tan-Notifika ta’ Bidu f’Il-Ġurnal Uffiċjali tal-Unjoni Ewropea. Ma waslet l-ebda tweġiba għall-kwestjonarju mill-GTĊ u ma waslet l-ebda sottomissjoni dwar l-applikazzjoni tal-Artikolu 2(6a) tar-Regolament bażiku qabel l-iskadenza.

(123) Fit-30 ta’ Novembru 2020, il-Kummissjoni ħarġet l-ewwel nota għall-fajl (“l-Ewwel Nota”) fejn talbet il-fehmiet tal-partijiet interessati dwar is-sorsi rilevanti li l-Kummissjoni tista’ tuża sabiex tiddetermina l-valur normali, f’konformità mat-tieni inċiż tal-Artikolu 2(6a)(e) tar-Regolament bażiku. F’dik in-nota, il-Kummissjoni pprovdiet lista tal-fatturi ta’ produzzjoni kollha, bħall-materjali, l-enerġija u l-manodopera użati fil-produzzjoni tal-prodott taħt rieżami mill-produtturi esportaturi. Barra minn hekk, abbażi tal-kriterji li jiggwidaw l-għażla ta’ prezzijiet jew ta’ parametri referenzjarji mingħajr distorsjoni, il-Kummissjoni identifikat żewġ pajjiżi rappreżentattivi possibbli: il-Brażil u r-Russja.

(124) Il-Kummissjoni stiednet lill-partijiet interessati sabiex iressqu l-kummenti. Waslu kummenti mingħand l-Eurofer u l-Baoshan Group.

(125) Il-kummenti dwar l-Ewwel Nota ġew indirizzati fit-tieni nota (“it-Tieni Nota”) li l-Kummissjoni ħarġet fl-20 ta’ Lulju 2021 u li biha informat lill-partijiet interessati dwar is-sorsi rilevanti li kienet beħsiebha tuża għad-determinazzjoni tal-valur normali, bil-Brażil bħala l-pajjiż rappreżentattiv. Informat ukoll lill-partijiet interessati li kienet se tistabbilixxi l-kostijiet tal-bejgħ, ġenerali u amministrattivi (“SG&A”) u l-profitti abbażi ta’ Aperam Inox América so Sul S.A. (“Aperam”), produttur fil-pajjiż rappreżentattiv. Waslu kummenti mingħand l-Eurofer u l-Baoshan Group.

3.5.1.2. In-nuqqas ta’ kooperazzjoni tal-GTĊ

(126) Mal-bidu tal-investigazzjoni abbażi tal-Artikolu 2(6a)(a) tar-Regolament bażiku, il-Kummissjoni bagħtet kwestjonarju dwar l-eżistenza ta’ distorsjonijiet lill-GTĊ. Madankollu, il-GTĊ ma ppreżenta l-ebda tweġiba. Il-Kummissjoni informat lill-GTĊ b’Note Verbale fl-24 ta’ Settembru 2021 li kellha l-ħsieb li tagħmel użu mill-Artikolu 18 tar-Regolament bażiku fir-rigward tal-eżistenza possibbli ta’ distorsjonijiet sinifikanti fis-suq domestiku Ċiniż għall-GOES skont it-tifsira tal-Artikolu 2(6a) tar-Regolament bażiku. Il-Kummissjoni stiednet lill-GTĊ sabiex jissottometti l-kumment tiegħu dwar l-applikazzjoni tal-Artikolu 18. Ma wasal l-ebda kumment.

3.5.1.3. L-eżistenza ta’ distorsjonijiet sinifikanti

(127) F’investigazzjonijiet reċenti dwar is-settur tal-azzar fir-RPĊ (11), il-Kummissjoni sabet li kien hemm distorsjonijiet sinifikanti skont it-tifsira tal-Artikolu 2(6a)(b) tar-Regolament bażiku. F’din l-investigazzjoni l-Kummissjoni kkonkludiet li, abbażi tal-evidenza disponibbli, l-applikazzjoni tal-Artikolu 2(6a) tar-Regolament bażiku kienet xierqa wkoll.

(128) F’dawk l-investigazzjonijiet, il-Kummissjoni sabet li hemm intervent sostanzjali tal-gvern fir-RPĊ u li dan jirriżulta f’distorsjoni tal-allokazzjoni effettiva tar-riżorsi f’konformità mal-prinċipji tas-suq (12). B’mod partikolari, il-Kummissjoni kkonkludiet li fis-settur tal-azzar, li jappartjeni għalih il-GOES, mhux biss għad hemm grad sostanzjali ta’ sjieda mill-GTĊ fis-sens tal-ewwel inċiż tal-Artikolu 2(6a)(b) tar-Regolament bażiku (13), iżda l-GTĊ huwa wkoll f’pożizzjoni li jinterferixxi fil-prezzijiet u fil-kostijiet permezz tal-preżenza tal-Istat fid-ditti fis-sens tat-tieni inċiż tal-Artikolu 2(6a)(b) tar-Regolament bażiku (14). Il-Kummissjoni sabet ukoll li l-preżenza u l-intervent tal-Istat fis-swieq finanzjarji, kif ukoll fil-provvista tal-materja prima u tal-inputs, iħallu effett ta’ distorsjoni addizzjonali fuq is-suq. Tabilħaqq, b’mod ġenerali, is-sistema tal-ippjanar fir-RPĊ tirriżulta fil-konċentrazzjoni tar-riżorsi f’setturi ddeżinjati bħala strateġiċi jew inkella bħala politikament importanti mill-GTĊ, aktar milli fl-allokazzjoni tagħhom f’konformità mal-forzi tas-suq (15). Barra minn hekk, il-Kummissjoni kkonkludiet li l-liġijiet Ċiniżi dwar il-falliment u l-proprjetà ma jaħdmux kif suppost fis-sens tar-raba’ inċiż tal-Artikolu 2(6a)(b) tar-Regolament bażiku, u b’hekk jiġu ġġenerati distorsjonijiet b’mod partikolari meta jiġu miżmuma ħajjin ditti insolventi u meta jiġu allokati d-drittijiet għall-użu tal-art fir-RPĊ (16). Bl-istess mod, il-Kummissjoni sabet distorsjonijiet tal-kostijiet tal-pagi fis-settur tal-azzar fis-sens tal-ħames inċiż tal-Artikolu 2(6a)(b) tar-Regolament bażiku (17), kif ukoll distorsjonijiet fis-swieq finanzjarji fis-sens tas-sitt inċiż tal-Artikolu 2(6a)(b) tar-Regolament bażiku, b’mod partikolari fir-rigward tal-aċċess għall-kapital għall-atturi korporattivi fir-RPĊ (18).

(129) Bħal fl-investigazzjonijiet preċedenti rigward is-settur tal-azzar fir-RPĊ, f’din l-investigazzjoni l-Kummissjoni eżaminat jekk kienx xieraq jew le li jintużaw il-prezzijiet u l-kostijiet domestiċi fir-RPĊ, minħabba l-eżistenza ta’ distorsjonijiet sinifikanti skont it-tifsira tal-punt (b) tal-Artikolu 2(6a) tar-Regolament bażiku. Il-Kummissjoni għamlet dan abbażi tal-evidenza disponibbli fil-fajl, inkluża l-evidenza li tinsab fit-talba kif ukoll fir-Rapport, li hija bbażata fuq sorsi pubblikament disponibbli. Dik l-analiżi kopriet l-eżami tal-interventi sostanzjali tal-gvern fl-ekonomija tar-RPĊ b’mod ġenerali, iżda wkoll is-sitwazzjoni speċifika tas-suq fis-settur rilevanti inkluż il-prodott taħt rieżami. Il-Kummissjoni kompliet tissupplimenta dawn l-elementi evidenzjarji bir-riċerka tagħha stess dwar id-diversi kriterji rilevanti sabiex tikkonferma l-eżistenza ta’ distorsjonijiet sinifikanti fir-RPĊ, kif misjub ukoll mill-investigazzjonijiet preċedenti tagħha f’dan ir-rigward.

(130) It-talba kien fiha informazzjoni dwar l-effetti distortivi tat-13-il Pjan ta’ Ħames Snin għall-Azzar fuq l-industrija tal-azzar. Barra minn hekk, it-talba rreferiet għas-sejbiet magħmula mill-Gvern tal-Istati Uniti dwar il-kontroll tal-Istat fuq is-setgħa ta’ kontroll relattivament b’saħħitha fuq is-settur tal-azzar fiċ-Ċina permezz ta’ SASAC u s-setgħa ta’ kontroll assoluta fuq l-elettriku (19). It-talba osservat ukoll li l-GOES, bħall-azzar miksi b’mod organiku, huma prodotti minn kojls illaminati bis-sħana. Għalhekk, l-istess distorsjonijiet osservati mill-Kummissjoni fir-rigward tal-azzar miksi b’materjal organiku fir-Regolament ta’ Implimentazzjoni tal-Kummissjoni (UE) 2019/687 (20) japplikaw ukoll għall-GOES. It-talba osservat ukoll li ż-żewġ produtturi esportaturi Ċiniżi ewlenin fl-investigazzjoni tal-GOES, Baosteel u WISCO, huma wkoll produtturi esportaturi ta’ prodotti tal-azzar miksija b’materjal organiku koperti mill-miżuri definittivi fuq dak il-prodott. Fi tmiem l-2016, Baosteel u WISCO ingħaqdu sabiex saru l-akbar produttur tal-azzar taċ-Ċina. It-talba rreferiet ukoll għall-proċediment antisussidji rigward prodotti tal-azzar ċatti llaminati bis-sħana (21), li fih il-Kummissjoni sabet numru ta’ sussidji li jindikaw l-eżistenza ta’ distorsjonijiet fis-settur. Fl-aħħar nett, it-talba semmiet l-appoġġ finanzjarju li rċevew Baosteel u produtturi oħrajn, kif muri minn rapport imħejji minn Steel Industry Coalition (22) u s-sejbiet li saru f’diversi investigazzjonijiet tad-dazju kumpensatorju tal-Istati Uniti (23).

(131) Kif indikat fil-premessa (126), il-GTĊ la kkummenta u lanqas ma pprovda evidenza li tappoġġa jew li tirribatti l-evidenza eżistenti fil-fajl tal-każ, inkluż ir-Rapport u l-evidenza addizzjonali li ġiet ipprovduta mill-ilmentatur, dwar l-eżistenza ta’ distorsjonijiet sinifikanti u/jew dwar l-adegwatezza tal-applikazzjoni tal-Artikolu 2(6a) tar-Regolament bażiku fil-każ inkwistjoni.

(132) Speċifikament fis-settur tal-azzar, li jappartjeni għalih GOES, għad hemm grad sostanzjali ta’ sjieda mill-GTĊ. Ħafna mill-akbar produtturi huma proprjetà tal-Istat. Pereżempju, Baosteel, l-esportatur ewlieni tal-GOES, hija intrapriża ewlenija tal-Istat Ċiniż li tinvolvi ruħha fil-manifattura tal-azzar u hija parti miċ-China Baowu Steel Group Co. Ltd., ikkonsolidata reċentement, li qabel kienet Baoshan Iron & Steel Co., Ltd. u Wuhan Iron & Steel. (24) Filwaqt li l-qasma nominali bejn in-numru ta’ SOEs u kumpaniji bi sjieda privata hija stmata li hija kważi ugwali, erba’ mill-ħames produtturi tal-azzar Ċiniżi kklassifikati mal-ewwel għaxra bħala l-akbar produtturi tal-azzar fid-dinja huma SOEs (25). Fl-istess ħin, filwaqt li fl-2016 l-aqwa għaxar produtturi kienu jirrappreżentaw biss madwar 36 % tal-output totali tal-industrija, il-GTĊ stabbilixxa l-mira fl-istess sena li jikkonsolida bejn 60 % u 70 % tal-produzzjoni tal-azzar f’madwar għaxar intrapriżi fuq skala kbira sal-2025 (26). Din l-intenzjoni ġiet ripetuta mill-GTĊ f’April 2019, fejn dan ħabbar il-ħruġ ta’ linji gwida dwar il-konsolidazzjoni tal-industrija tal-azzar (27). Tali konsolidazzjoni tista’ tinvolvi fużjonijiet furzati ta’ kumpaniji privati profittabbli ma’ SOEs bi prestazzjoni batuta (28). Iż-żewġ produtturi tal-GOES fiċ-Ċina, Baosteel u WISCO (it-tnejn parti mill-Baoshan Group) huma proprjetà tal-Istat.

(133) Fir-rigward tal-GTĊ li jinsab f’pożizzjoni li jinterferixxi mal-prezzijiet u l-kostijiet permezz tal-preżenza tal-Istat f’ditti fis-sens tat-tieni inċiż tal-Artikolu 2(6a)(b) tar-Regolament bażiku, l-investigazzjoni stabbiliet l-eżistenza ta’ konnessjonijiet personali bejn il-produtturi tal-prodott taħt rieżami u s-CCP, bħal membri tas-CCP fost il-maniġment superjuri jew membri tal-bord tad-diretturi fil-Baoshan Group.

(134) Kemm l-intrapriżi pubbliċi kif ukoll dawk privati fis-settur tal-GOES huma soġġetti għal superviżjoni u gwida tal-politika. L-eżempji li ġejjin juru x-xejra msemmija hawn fuq ta’ livell ta’ intervent mill-GTĊ li qiegħed jiżdied fis-settur. Iż-żewġ produtturi tal-GOES jenfasizzaw b’mod espliċitu l-attivitajiet ta’ bini tal-partit fuq is-siti web tagħhom, għandhom membri tal-partit fil-maniġment tal-kumpanija u jissottolinjaw l-affiljazzjoni tagħhom mas-CCP. L-investigazzjoni żvelat attivitajiet ta’ bini tal-partit kemm f’Baosteel kif ukoll f’WISCO. Baosteel tiddeskrivi l-attivitajiet ta’ bini tal-partit kif ġej: “Nieħdu r-responsabbiltà ewlenija ta’ amministrazzjoni tal-partit b’mod strett u komprensiv; Immexxu l-ħidma ideoloġika u politika tal-kumpanija, b’ħidma fi front magħqud, filwaqt li nibnu ċiviltà spiritwali, nibnu kultura korporattiva u ħidma tal-massa bħal trade unions u l-Lega Komunista taż-Żgħażagħ; Immexxu l-kostruzzjoni ta’ stil tal-partit u ta’ gvern onest, insostnu l-kumitati tad-dixxiplina sabiex iwettqu b’mod effettiv ir-responsabbiltajiet superviżorji tagħhom” (29). WISCO tindika fuq is-sit web tagħha li l-ewwel kungress tal-membri tal-Partit Komunista Ċiniż li WISCO Group Co., Ltd. organizza fit-22 ta’ Jannar 2021“iddeċieda li jagħti kontribut sħiħ għar-rwol ta’ tmexxija tal-kumitat tal-partit ta’ ‘direzzjoni, ġestjoni tas-sitwazzjoni ġenerali, u l-iżgurar tal-implimentazzjoni’, li jtejjeb il-pożizzjonijiet politiċi, li jsaħħaħ ir-responsabbiltà, u jippromwovi bis-sħiħ l-implimentazzjoni tal-istrateġija ta’ żvilupp ‘1345’ (30)”.

(135) Barra minn hekk, fis-settur tal-GOES hemm stabbiliti politiki li jiddiskriminaw favur il-produtturi domestiċi jew li b’xi mod ieħor jinfluwenzaw is-suq fis-sens tat-tielet inċiż tal-Artikolu 2(6a)(b) tar-Regolament bażiku.

(136) Minkejja li l-GOES hija industrija speċjalizzata u l-ebda dokument ta’ politika speċifiku li jiggwida speċifikament l-iżvilupp tal-industrija tal-GOES bħala tali ma seta’ jiġi identifikat matul l-investigazzjoni, l-industrija tal-GOES qiegħda tibbenefika minn gwida u intervent governattivi fir-rigward tal-azzar u tal-materja prima ewlenija għall-manifattura tad-GOES, jiġifieri l-azzar u l-mineral tal-ħadid.

(137) L-industrija tal-azzar titqies bħala industrija essenzjali mill-GTĊ (31). Dan huwa kkonfermat fil-bosta pjanijiet, direttivi u dokumenti oħrajn iffokati fuq l-azzar, li jinħarġu fil-livell nazzjonali, reġjonali u muniċipali, bħall-“Pjan għall-Aġġustament u t-Titjib tal-Industrija tal-Azzar għas-snin 2016 sal-2020”, li kien validu matul il-perjodu PI. Dan il-Pjan stqarr li l-industrija tal-azzar hija “settur importanti u fundamentali tal-ekonomija Ċiniża, pedament nazzjonali” (32). Il-kompiti u l-objettivi ewlenin stabbiliti f’dan il-Pjan ikopru l-aspetti kollha tal-iżvilupp tal-industrija (33). It-13-il Pjan ta’ Ħames Snin (“FYP”) għall-Iżvilupp Ekonomiku u Soċjali (34), applikabbli matul il-PI, ippreveda appoġġ lill-intrapriżi li jipproduċu tipi ta’ prodotti tal-azzar ta’ livell għoli. Dan jiffoka wkoll fuq il-kisba ta’ kwalità, ta’ durabbiltà u ta’ affidabbiltà tal-prodotti permezz tas-sostenn lill-kumpaniji li jużaw teknoloġiji relatati mal-produzzjoni tal-azzar nadif, l-irrumblar bi preċiżjoni u t-titjib fil-kwalità (35).

(138) Il-“Katalogu għall-Iggwidar tar-Ristrutturar tal-Industrija (il-Verżjoni tal-2011) (l-Emenda tal-2013)” (36) (“il-Katalogu”) jelenka l-azzar bħala industrija mħeġġa. Materja prima importanti użata għall-produzzjoni tal-GOES hija l-ħadid. Il-mineral tal-ħadid kien kopert mill-Pjan Nazzjonali għar-Riżorsi Minerali bejn l-2016 u l-2020 matul il-perjodu PI. Il-pjan kien jipprevedi, fost l-oħrajn, li “tiġi żgurata l-konċentrazzjoni tal-intrapriżi u jiġu żviluppati minjieri kbar u ta’ daqs medju kompetittivi fis-suq”, li “tiġi żgurata gwida tar-riżorsi lokali sabiex dawn jiġu kkonċentrati fuq gruppi ta’ minjieri ta’ daqs kbir”, li “jitnaqqas il-piż fuq l-intrapriżi tal-minerali tal-ħadid, tiżdied il-kompetittività tal-intrapriżi domestiċi tal-minerali tal-ħadid”, li “jiġi kkontrollat b’mod adegwat l-iżvilupp ta’ minjieri fondi 1 000 metru u ta’ minjieri tal-minerali tal-ħadid fuq skala żgħira”.

(139) Il-mineral tal-ħadid jissemma wkoll fit-13-il FYP dwar l-Azzar 2016-2020, li kien fis-seħħ matul il-perjodu ta’ investigazzjoni tar-rieżami. Il-pjan jipprevedi għall-mineral tal-ħadid: “żamma tal-appoġġ tax-xogħlijiet ta’ esplorazzjoni f’żoni tal-minerali ewlenin domestiċi, […], appoġġ għal numru ta’ intrapriżi domestiċi eżistenti u kompetittivi ħafna tal-minerali tal-ħadid, bis-saħħa ta’ żvilupp usa’ u intensifikat, […], u t-tisħiħ tar-rwol tal-bażijiet tar-riżorsi minerali domestiċi fir-rigward tas-sigurtà (tal-provvisti)”.

(140) Il-mineral tal-ħadid huwa kklassifikat bħala Industrija Strateġika Emerġenti (“SEI”) u, għalhekk, huwa kopert mit-13-il FYP dwar l-SEIs. Il-mineral tal-ħadid, il-ħadid fondut grezz u l-ligi tal-ħadid huma lkoll elenkati wkoll fil-Katalogu ta’ Gwida tal-NRDC għall-Aġġustament tal-Industrija tal-2019. Il-ligi tal-ħadid jissemmew fil-Katalogu ta’ Gwida tal-MIIT tal-2018 għall-Iżvilupp u għat-Trasferiment tal-Industrija.

(141) Kif jidher mill-eżempji msemmija hawn fuq dwar l-azzar u l-ħadid, il-GTĊ jiggwida wkoll l-iżvilupp tas-settur tal-GOES f’konformità ma’ firxa wiesgħa ta’ għodod ta’ politika u direttivi u jikkontrolla virtwalment kull aspett fl-iżvilupp u fil-funzjonament tas-settur. B’hekk, l-industrija tal-GOES tibbenefika minn gwida u intervent governattivi fir-rigward tal-azzar u tal-materja prima ewlenija għall-manifattura tal-GOES, jiġifieri l-mineral tal-ħadid.

(142) Minbarra dan ta’ hawn fuq, il-produtturi tal-GOES huma wkoll benefiċjarji ta’ sussidji mill-Istat, li jindika b’mod ċar l-interess tal-istat f’dan is-settur. Matul l-investigazzjoni, il-Kummissjoni stabbiliet li ż-żewġ produtturi tal-GOES, Baosteel (37) u WISCO (38) ibbenefikaw minn sussidji diretti mill-Istat.

(143) Fil-qosor, l-GTĊ għandu miżuri fis-seħħ sabiex iħeġġeġ lill-operaturi jikkonformaw mal-objettivi tal-ordni pubbliku li jappoġġaw l-industriji mħeġġa, inkluża l-produzzjoni tal-GOES, bħala parti mis-settur tal-azzar u tal-ħadid. Tali miżuri jimpedixxu l-forzi tas-suq milli joperaw b’mod ħieles.

(144) Din l-investigazzjoni ma żvelat l-ebda evidenza li l-applikazzjoni diskriminatorja jew l-infurzar inadegwat tal-liġijiet dwar il-falliment u l-proprjetà skont ir-raba’ inċiż tal-Artikolu 2(6a)(b) tar-Regolament bażiku fis-settur tal-GOES imsemmi hawn fuq fil-premessa (128) ma jaffettwawx lill-manifatturi tal-prodott taħt rieżami.

(145) Is-settur tal-GOES huwa affettwat ukoll mid-distorsjonijiet tal-kostijiet tal-pagi fis-sens tal-ħames inċiż tal-Artikolu 2(6a)(b) tar-Regolament bażiku, kif imsemmi wkoll hawn fuq fil-premessa (128). Dawk id-distorsjonijiet jaffettwaw lis-settur kemm direttament (waqt il-produzzjoni tal-prodott taħt rieżami jew tal-inputs ewlenin), kif ukoll indirettament (waqt li jkun hemm aċċess għall-kapital jew għall-inputs minn kumpaniji soġġetti għall-istess sistema lavorattiva fir-RPĊ) (39).

(146) Barra minn hekk, ma tressqet l-ebda evidenza f’din l-investigazzjoni li turi li s-settur tal-GOES ma huwiex affettwat mill-intervent tal-gvern fis-sistema finanzjarja fis-sens tas-sitt inċiż tal-Artikolu 2(6a)(b) tar-Regolament bażiku, kif imsemmi wkoll hawn fuq fil-premessa (128). Għalhekk, l-intervent sostanzjali tal-gvern fis-sistema finanzjarja jwassal biex il-kundizzjonijiet tas-suq jiġu affettwati b’mod serju fil-livelli kollha.

(147) Fl-aħħar nett, il-Kummissjoni tfakkar li sabiex jiġi prodott il-GOES, huma meħtieġa numru ta’ inputs. Meta l-produtturi tal-GOES jixtru/jikkuntrattaw dawn l-inputs, il-prezzijiet li dawn iħallsu (u li jiġu rreġistrati bħala l-kostijiet tagħhom) huma esposti għall-istess distorsjonijiet sistemiċi msemmija qabel. Pereżempju, il-fornituri tal-inputs jimpjegaw manodopera li hija soġġetta għad-distorsjonijiet, jistgħu jissellfu flus li huma soġġetti għad-distorsjonijiet fuq is-settur finanzjarju/l-allokazzjoni tal-kapital u huma soġġetti għas-sistema tal-ippjanar li tapplika fil-livelli kollha tal-gvern u s-setturi.

(148) B’konsegwenza ta’ dan, mhux biss il-prezzijiet tal-bejgħ domestiku tal-GOES ma humiex xierqa għall-użu fis-sens tal-Artikolu 2(6a)(a) tar-Regolament bażiku, iżda l-kostijiet tal-inputs kollha (inklużi l-materja prima, l-enerġija, l-art, il-finanzjament, il-manodopera, eċċ.) huma wkoll affettwati minħabba li l-formazzjoni tal-prezzijiet tagħhom hija affettwata minn intervent sostanzjali min-naħa tal-gvern, kif deskritt fil-Partijiet A u B tar-Rapport. Tabilħaqq, l-interventi mill-gvern deskritti fir-rigward tal-allokazzjoni tal-kapital, tal-art, tal-manodopera, tal-enerġija u tal-materja prima huma preżenti fir-RPĊ kollha. Dan ifisser, pereżempju, li input li minnu nnifsu kien prodott fir-RPĊ permezz tal-kombinament ta’ firxa ta’ fatturi ta’ produzzjoni huwa espost għal distorsjonijiet sinifikanti. L-istess japplika għall-input, lejn l-input u l-bqija.

(149) Il-GTĊ ma ppreżenta l-ebda evidenza jew argument kuntrarju. Grupp wieħed ta’ produtturi esportaturi, jiġifieri Baosteel u WISCO (“il-Baoshan Group”), ippreżenta sett ta’ kummenti dwar l-eżistenza ta’ distorsjonijiet sinifikanti.

(150) L-ewwel nett, il-Baoshan Group enfasizza li l-allegazzjoni dwar “distorsjonijiet sinifikanti” fiċ-Ċina jenħtieġ li ma ssirx konklużjoni ddeterminata minn qabel. Il-Baoshan Group argumenta li l-Kummissjoni jenħtieġ li ma tiġborx l-informazzjoni meħtieġa għall-kalkolu tal-valur normali abbażi tal-metodoloġija rappreżentattiva tal-pajjiż fil-bidu tal-investigazzjoni, jiġifieri qabel ma jiġu stabbiliti u kkonfermati d-distorsjonijiet sinifikanti f’investigazzjoni partikolari. Skont il-Baoshan Group, tali informazzjoni jenħtieġ li tinġabar biss ladarba l-Kummissjoni tkun ikkonfermat il-fatti meħtieġa sabiex jiġu applikati d-dispożizzjonijiet tal-Artikolu 2(6a) tar-Regolament bażiku. Hija osservat ukoll li t-talba kienet tiddependi ħafna fuq ir-Rapport dwar iċ-Ċina, li, skont il-Baoshan Group, jonqos milli jissodisfa l-istandards ta’ evidenza imparzjali u oġġettiva, minħabba li ġie abbozzat bl-għan li jiffaċilita l-preżentazzjoni ta’ lmenti għall-industrija Ewropea. Barra minn hekk, il-Baoshan Group argumenta li l-preċiżjoni tal-informazzjoni inkluża fir-rapport tal-Kummissjoni u r-rilevanza għall-proċediment attwali huma dubjużi ħafna, minħabba li r-Rapport ġie ppubblikat fl-2017, bl-inklużjoni tal-kontenut u tar-referenzi tal-2016 u tas-snin ta’ qabel u għalhekk mhux applikabbli għall-PI fl-investigazzjoni attwali. Barra minn hekk, il-Baoshan Group osserva li r-Rapport dwar iċ-Ċina ma jkoprix il-GOES, iżda s-settur tal-azzar biss u li s-sejbiet li saru dwar l-azzar ma humiex neċessarjament rilevanti għall-GOES.

(151) Għalhekk, il-Kummissjoni tqis li l-evidenza elenkata fin-Notifika ta’ Bidu kienet biżżejjed sabiex tiġġustifika l-bidu ta’ investigazzjoni abbażi tal-Artikolu 2(6a) tar-Regolament bażiku. Tabilħaqq, il-Kummissjoni ċċarat li filwaqt li d-determinazzjoni dwar l-eżistenza attwali ta’ distorsjonijiet sinifikanti u l-użu konsegwenti tal-metodoloġija preskritta mill-Artikolu 2(6a)(a) isseħħ biss fil-ħin tad-divulgazzjoni provviżorja u/jew definittiva, l-Artikolu 2(6a)(e) jistabbilixxi obbligu li tinġabar id-data meħtieġa għall-applikazzjoni ta’ din il-metodoloġija meta l-investigazzjoni tkun inbdiet fuq din il-bażi. F’dan il-każ, il-Kummissjoni qieset l-evidenza sottomessa mill-applikant dwar id-distorsjonijiet sinifikanti suffiċjenti sabiex tinbeda l-investigazzjoni abbażi ta’ dan. In-Notifika ta’ Bidu speċifikat dan b’mod ċar fil-punt 3 f’konformità mal-obbligu stabbilit fl-Artikolu 2(6a)(e) tar-Regolament bażiku. Għalhekk, il-Kummissjoni ħadet il-passi meħtieġa biex tkun tista’ tapplika l-metodoloġija skont l-Artikolu 2(6a) tar-Regolament bażiku f’każ li l-eżistenza ta’ distorsjonijiet sinifikanti tiġi kkonfermata matul l-investigazzjoni.

(152) Rigward l-affermazzjoni dwar in-nuqqas ta’ imparzjalità tar-Rapport, il-Kummissjoni tinnota li dan ir-rapport huwa dokument komprensiv ibbażat fuq evidenza oġġettiva estensiva, inkluż leġiżlazzjoni, regolamenti u dokumenti uffiċjali oħrajn ta’ politika ppubblikati mill-GTĊ, rapporti ta’ partijiet terzi minn organizzazzjonijiet internazzjonali, studji akkademiċi u artikli minn akkademiċi, u sorsi indipendenti affidabbli oħrajn. Dan sar disponibbli għall-pubbliku f’Diċembru 2017 u għalhekk kwalunkwe parti interessata jkollha biżżejjed opportunità biex tirribatti, tissupplimenta jew tikkummenta dwaru u dwar l-evidenza li huwa bbażat fuqha. Fir-rigward tal-argument li r-Rapport kien skadut, il-Kummissjoni tfakkar li sa issa ma ġiet ipprovduta l-ebda evidenza li turi li r-rapport huwa skadut. Għall-kuntrarju, il-Kummissjoni nnotat b’mod partikolari li l-evidenza u d-dokumenti ta’ politika ewlenin li jinsabu fir-Rapport, inklużi l-pjanijiet rilevanti ta’ ħames snin u l-leġiżlazzjoni applikabbli għall-prodott taħt rieżami kienu għadhom rilevanti matul il-PIR, u li la l-Baoshan Group u lanqas partijiet oħrajn ma taw prova li dan ma kienx għadu l-każ.

(153) Fir-rigward tal-argument li r-Rapport tal-Kummissjoni ma jinkludix kapitolu speċifiku dwar il-GOES iżda biss dwar l-azzar b’mod ġenerali, il-Kummissjoni nnotat li l-ewwel nett, it-GOES huwa tip speċjalizzat ta’ azzar, u għalhekk id-dispożizzjonijiet dwar l-azzar huma applikabbli b’mod wiesa’ wkoll għall-GOES. It-tieni, l-eżistenza tad-distorsjonijiet sinifikanti li jagħtu lok għall-applikazzjoni tal-Artikolu 2(6a) tar-Regolament bażiku ma hijiex marbuta mal-eżistenza ta’ kapitolu settorjali speċifiku li jkopri l-prodott taħt investigazzjoni. Ir-Rapport jiddeskrivi tipi differenti ta’ distorsjonijiet preżenti fir-RPĊ, li huma trażversali u applikabbli fl-ekonomija Ċiniża kollha u jaffettwaw il-prezzijiet u/jew il-materja prima u l-kostijiet tal-produzzjoni tal-prodott taħt investigazzjoni. Għalhekk, id-dikjarazzjonijiet magħmula mill-Baoshan Group ġew miċħuda.

(154) Fil-qosor, l-evidenza disponibbli wriet li l-prezzijiet jew il-kostijiet tal-prodott taħt rieżami, inklużi l-kostijiet tal-materja prima, tal-enerġija u tal-manodopera, ma humiex ir-riżultat tal-forzi tas-suq ħieles minħabba li dawn huma affettwati minn intervent sostanzjali min-naħa tal-gvern fis-sens tal-Artikolu 2(6a)(b) tar-Regolament bażiku kif muri mill-impatt attwali jew potenzjali ta’ wieħed jew aktar mill-elementi rilevanti elenkati fih. Abbażi ta’ dan, u fin-nuqqas ta’ kwalunkwe kooperazzjoni mill-GTĊ, il-Kummissjoni kkonkludiet li ma huwiex xieraq li jintużaw prezzijiet u kostijiet domestiċi sabiex jiġi stabbilit il-valur normali f’dan il-każ. Konsegwentement, il-Kummissjoni pproċediet sabiex tibni l-valur normali esklużivament abbażi tal-kostijiet tal-produzzjoni u l-bejgħ li jirriflettu prezzijiet jew valuri referenzjarji mingħajr distorsjoni, jiġifieri, f’dan il-każ, abbażi tal-kostijiet korrispondenti tal-produzzjoni u l-bejgħ f’pajjiż rappreżentattiv xieraq, f’konformità mal-Artikolu 2(6a)(a) tar-Regolament bażiku, kif diskuss fit-taqsima li ġejja.

3.5.1.4. Pajjiż rappreżentattiv

(a) Kummenti ġenerali

(155) L-għażla tal-pajjiż rappreżentattiv kienet ibbażata fuq il-kriterji li ġejjin, skont l-Artikolu 2(6a) tar-Regolament bażiku: — Livell ta’ żvilupp ekonomiku simili għaċ-Ċina. Għal dan il-għan, il-Kummissjoni użat pajjiżi b’introjtu nazzjonali gross per capita simili għaċ-Ċina abbażi tal-bażi tad-data tal-Bank Dinji (40); — Il-produzzjoni tal-prodott taħt rieżami f’dak il-pajjiż (41); — Id-disponibbiltà tad-data pubblika rilevanti fil-pajjiż rappreżentattiv. — F’każ li jkun hemm aktar minn pajjiż rappreżentattiv wieħed possibbli, jenħtieġ li tingħata preferenza, meta jkun xieraq, lill-pajjiż li jkollu livell xieraq ta’ protezzjoni soċjali u ambjentali.

(156) Kif spjegat fil-premessi (123) u (125), il-Kummissjoni ppubblikat żewġ noti għall-fajl dwar is-sorsi għad-determinazzjoni tal-valur normali: l-ewwel nota dwar il-fatturi ta’ produzzjoni tat-30 ta’ Novembru 2020 (l-“Ewwel Nota”) u t-tieni nota dwar il-fatturi ta’ produzzjoni tal-20 ta’ Lulju 2021 (it-“Tieni Nota”). Dawn in-noti ddeskrivew il-fatti u l-evidenza li fuqhom huma bbażati l-kriterji rilevanti u indirizzaw il-kummenti li waslu mill-partijiet dwar dawk l-elementi u dwar is-sorsi rilevanti. Fit-Tieni Nota, il-Kummissjoni informat lill-partijiet interessati bl-intenzjoni tagħha li tqis lill-Brażil bħala pajjiż rappreżentattiv xieraq f’dan il-każ jekk l-eżistenza tad-distorsjonijiet sinifikanti skont l-Artikolu 2(6a) tar-Regolament bażiku tiġi kkonfermata.

(b) Livell ta’ żvilupp ekonomiku simili għar-RPĊ

(157) Fl-Ewwel Nota, il-Kummissjoni identifikat il-Brażil u r-Russja bħala pajjiżi b’livell simili ta’ żvilupp ekonomiku bħaċ-Ċina skont il-Bank Dinji, jiġifieri t-tnejn huma kklassifikati mill-Bank Dinji bħala pajjiżi “b’introjtu medju superjuri” fuq bażi tal-introjtu nazzjonali gross fejn kien magħruf li jiġi manifatturat l-prodott taħt rieżami. L-industrija tal-Unjoni kienet ipproponiet ukoll lill-Korea t’Isfel bħala pajjiż rappreżentattiv allegatament xieraq. Madankollu, fid-dawl tal-livell ta’ żvilupp ekonomiku tal-Korea t’Isfel, kif ikklassifikat mill-Bank Dinji, dan il-pajjiż ma setax jitqies.

(158) Fir-rigward tal-Ewwel Nota, l-industrija tal-Unjoni sostniet li l-Artikolu 2(6a) tar-Regolament bażiku ta diskrezzjoni wiesgħa lill-Kummissjoni fid-determinazzjoni ta’ liema pajjiż rappreżentattiv jista’ jkun xieraq u ma llimitax il-kunċett ta’ livell simili ta’ żvilupp ekonomiku lil pajjiżi kklassifikati fl-istess grupp ta’ introjtu nazzjonali gross mill-Bank Dinji. B’mod partikolari, hija sostniet li filwaqt li r-raggruppamenti tal-introjtu nazzjonali gross tal-Bank Dinji jistgħu jagħmlu sens f’ħafna każijiet, dawn ma jagħmlux sens fir-rigward tal-industrija tal-GOES li hija soġġetta għal dan ir-rieżami. Ir-raġuni hija li l-GOES huwa prodott uniku tal-azzar b’teknoloġija avvanzata u l-fabbriki tal-GOES tal-produttur esportatur Ċiniż huma magħmulin skont l-ogħla standards internazzjonali filwaqt li jesportaw prinċipalment il-GOES bi gradi ta’ permeabbiltà għolja (primjum) (“HGO”) lejn l-Unjoni Ewropea. L-industrija tal-Unjoni argumentat ukoll li l-produttur fil-Brażil ma kienx kapaċi jikseb livelli simili ta’ kwalità filwaqt li l-produttur esportatur Ċiniż kien fl-istess livell ta’ żvilupp ekonomiku u teknoloġiku bħall-fabbrika Koreana POSCO u għalhekk, fl-opinjoni tagħha, il-Korea kienet l-aktar pajjiż rappreżentattiv xieraq.

(159) Fir-rigward tal-użu tal-klassifikazzjoni tal-Bank Dinji, meta jkun qiegħed jinħadem il-valur normali f’każ ta’ pajjiżi b’distorsjonijiet sinifikanti, l-Artikolu 2(6a)(a) tar-Regolament bażiku jistabbilixxi li l-Kummissjoni tista’ tuża pajjiż rappreżentattiv b’livell simili ta’ żvilupp ekonomiku bħala l-pajjiż esportatur. Sabiex jiġi definit liema pajjiżi huma f’livell simili ta’ żvilupp ekonomiku bħall-pajjiż esportatur f’kull każ, il-Kummissjoni tuża pajjiżi kklassifikati fl-istess kategorija ta’ introjtu mill-Bank Dinji. Il-Kummissjoni tagħmel dan billi teżerċita d-diskrezzjoni tagħha fl-interpretazzjoni u fl-applikazzjoni tar-Regolament bażiku kif ikkonfermat ripetutament mill-Qorti tal-Ġustizzja f’ċirkostanzi fejn jitħalla f’idejn il-Kummissjoni sabiex tagħmel dan. Il-Kummissjoni tqis li din il-bażi tad-data tippermetti li jkun hemm numru suffiċjenti ta’ pajjiżi potenzjalment xierqa b’livell simili ta’ żvilupp sabiex jintgħażel pajjiż rappreżentattiv xieraq skont l-Artikolu 2(6a)(a) tar-Regolament bażiku.

(160) F’dan il-każ, il-kategorija rilevanti tal-Bank Dinji, fejn ir-RPĊ hija kklassifikata, kienet dik tal-pajjiżi b’introjtu medju superjuri. Għalhekk, il-Korea ma kellhiex livell simili ta’ żvilupp ekonomiku bħar-RPĊ u tqieset li ma tissodisfax il-kriterju stabbilit fl-ewwel inċiż tal-Artikolu 2(6a)(a) tar-Regolament bażiku.

(161) Fir-rigward tat-Tieni Nota, l-Eurofer sostniet li l-valutazzjoni tal-Kummissjoni bbażata fuq il-livell nazzjonali ta’ żvilupp ekonomiku u referenza għall-klassifikazzjoni tal-Bank Dinji ma kinitx tagħmel sens u jenħtieġ li tintegra l-iżvilupp ekonomiku tal-industrija tal-GOES Ċiniża. F’dan il-kuntest, l-Eurofer argumentat li l-industriji tal-GOES tal-Korea u tal-Ġappun kellhom livell simili ta’ żvilupp ekonomiku bħal dik Ċiniża. Fin-nuqqas ta’ kooperazzjoni mill-produtturi esportaturi Koreani, l-Eurofer saħqet li l-Kummissjoni tista’ tuża lill-Ġappun bħala pajjiż rappreżentattiv għaċ-Ċina u l-informazzjoni pprovduta minn Nippon Steel sabiex tiddetermina l-valur normali.

(162) Il-Kummissjoni qieset li l-formulazzjoni tal-ewwel inċiż tal-Artikolu 2(6a)(a) tar-Regolament bażiku ma tippermettix qari daqshekk ristrett peress li ma tirreferix għal approċċ speċifiku għas-settur. Barra minn hekk, l-Eurofer ma pprovdiet l-ebda sors indipendenti li fuqu l-Kummissjoni setgħet tiddependi sabiex tistabbilixxi li l-industriji tal-GOES Koreani u Ġappuniżi kellhom livell simili ta’ żvilupp ekonomiku. Fuq din il-bażi, din l-affermazzjoni ġiet miċħuda.

(c) Disponibbiltà tad-data pubblika rilevanti fil-pajjiż rappreżentattiv

(163) Fl-Ewwel Nota, il-Kummissjoni indikat li, għall-pajjiżi identifikati bħala pajjiżi fejn kien qiegħed jiġi prodott il-prodott taħt rieżami, jiġifieri l-Brażil u r-Russja, id-disponibbiltà tad-data pubblika kienet limitata għal produttur wieħed tal-prodott taħt rieżami li jinsab fil-Brażil; jiġifieri Aperam Inox América do Sul S.A. (“Aperam”) għas-sena kalendarja 2019. F’dan ir-rigward, il-Kummissjoni stiednet lill-partijiet interessati sabiex jikkummentaw, u, jekk jitqies xieraq, jipproponu produtturi oħrajn tal-prodott taħt investigazzjoni f’pajjiż rappreżentattiv tal-għażla tagħhom li jissodisfa l-kriterji tal-ewwel inċiż tal-Artikolu 2(6a)(a) tar-Regolament bażiku, fejn id-dikjarazzjonijiet finanzjarji li jkun fihom id-data rilevanti jkunu disponibbli faċilment.

(164) Fir-rigward tal-Ewwel Nota, l-ebda parti interessata ma ppreżentat kummenti rigward Aperam jew ippreżentat data finanzjarja pubblika rilevanti ta’ produttur tal-GOES f’pajjiż rappreżentattiv potenzjali.

(165) Fir-rigward tat-Tieni Nota, l-Eurofer qablet li l-Brażil kien aktar adattat mir-Russja. Madankollu, hija sostniet li Aperam teknikament ma kinitx kapaċi tipproduċi l-prodotti ta’ grad għoli esportati mill-Baoshan Group lejn l-UE bħala riżultat tan-nuqqas ta’ investiment tagħha fit-teknoloġija, fil-proċessi u fl-għarfien meħtieġ għal dawn il-gradi. B’mod partikolari, l-Eurofer irreferiet għal-livell ta’ deprezzament, li allegatament kien baxx wisq u jenħtieġ li jiġi aġġustat f’konformità mal-livell tal-produtturi tal-Unjoni jew tal-Korea.

(166) Kif spjegat fil-premessa (180), il-Kummissjoni ma qagħditx fuq il-livell ta’ deprezzament ta’ Aperam sabiex tibni l-valur normali. Tabilħaqq, id-data tal-Aperam użata sabiex jinbena l-valur normali kienet relatata biss mal-SG&A u l-perċentwali tal-profitt. F’dak li għandu x’jaqsam mad-deprezzament u mal-ispejjeż ġenerali oħrajn, il-Kummissjoni qagħdet fuq l-ispejjeż ġenerali tal-Baoshan Group espressi bħala perċentwal tal-kost ta’ kostijiet oħrajn tal-manifattura u applikat dan il-perċentwal għall-kost “ikkalkolat mill-ġdid” tal-manifattura. Fuq din il-bażi, din l-affermazzjoni ġiet miċħuda.

(167) Fir-rigward tat-Tieni Nota, l-Eurofer iddikjarat ukoll li l-Kummissjoni jenħtieġ li tintegra d-data finanzjarja ta’ Aperam għas-sena kalendarja 2020 fil-kalkolu tagħha tal-SG&A u l-profitt għall-perjodu ta’ investigazzjoni tar-rieżami.

(168) Il-Kummissjoni aċċettat din l-asserzjoni iżda eventwalment qagħdet biss fuq id-data tal-2020 minħabba li, kif imsemmi fil-premessa (203), ir-rapporti finanzjarji tal-2019 ma wrewx profitt meta eskludew l-ispejjeż mhux operatorji.

(169) Fl-Ewwel Nota, il-Kummissjoni pprovdiet lista tal-fatturi kollha tal-produzzjoni, bħall-materja prima, il-manodopera u l-enerġija użati fil-produzzjoni tal-GOES. Fl-istess Nota, il-Kummissjoni qieset li kien hemm restrizzjonijiet kummerċjali fuq ċerti fatturi ta’ produzzjoni bbażati fuq l-Inventarju tal-OECD dwar ir-restrizzjonijiet fuq l-esportazzjoni tal-Materja Prima Industrijali (42) u b’mod partikolari l-lista ta’ restrizzjonijiet fuq l-esportazzjoni tal-materja prima industrijali għall-Brażil (HS 7225 11 u 7226 11) u r-Russja (HS 7204 10 sa 7204 50). Barra minn hekk, fir-rigward tar-Russja, id-Dokument ta’ Ħidma tal-Persunal tal-Kummissjoni dwar distorsjonijiet sinifikanti fl-ekonomija tal-Federazzjoni Russa għall-finijiet tal-investigazzjonijiet tad-difiża tal-kummerċ (SWD(2020) 242) kien identifika wkoll distorsjonijiet sinifikanti fil-gass naturali (43) u fl-elettriku (44), livelli għoljin ta’ intervent mill-Istat u livelli għoljin ta’ konċentrazzjoni u integrazzjoni vertikali f’setturi ewlenin tal-materja prima, fl-industrija tal-azzar u fit-trasport (45), u l-eżistenza ta’ dazji tal-importazzjoni fuq il-GOES (HS 7225 11 u 7226 11). Fid-dawl ta’ dawn ir-restrizzjonijiet kummerċjali u distorsjonijiet sinifikanti, f’dan l-istadju, il-Kummissjoni kienet qieset li l-Brażil ikun il-pajjiż rappreżentattiv xieraq u stiednet lill-partijiet sabiex jikkummentaw dwar l-adegwatezza tal-pajjiżi rappreżentattivi possibbli.

(170) Fir-rigward tal-Ewwel Nota, l-industrija tal-Unjoni pprovdiet argumenti addizzjonali għal dawk stabbiliti fl-Ewwel Nota dwar għaliex ir-Russja kienet pajjiż rappreżentattiv anqas xieraq mill-Brażil.

(171) Barra minn hekk, il-Kummissjoni nnotat li l-ebda parti ma kkontestat is-sejbiet tagħha fit-Taqsima 2 tal-Ewwel Nota dwar in-nuqqasijiet identifikati għar-Russja bħala pajjiż rappreżentattiv. Konsegwentement, il-Kummissjoni kkonkludiet li l-Brażil kien pajjiż xieraq peress li ssodisfa l-kriterji kollha, jiġifieri jinsab f’livell komparabbli ta’ żvilupp bħaċ-Ċina, għandu produttur tal-GOES u d-data ta’ dan il-produttur hija disponibbli faċilment għall-perjodu ta’ investigazzjoni tar-rieżami.

(d) Livell ta’ protezzjoni soċjali u ambjentali

(172) Wara li ġie stabbilit li l-Brażil kien il-pajjiż rappreżentattiv xieraq, abbażi tal-elementi kollha msemmija hawn fuq, ma kienx hemm bżonn li titwettaq valutazzjoni tal-livell ta’ protezzjoni soċjali u ambjentali f’konformità mal-aħħar sentenza tal-ewwel inċiż tal-Artikolu 2(6a)(a) tar-Regolament bażiku.

(e) Konklużjoni

(173) Fid-dawl tal-analiżi ta’ hawn fuq, il-Kummissjoni ddeċidiet li tikkunsidra lill-Brażil bħala l-pajjiż rappreżentattiv xieraq għall-fini tal-Artikolu 2(6a)(a) tar-Regolament bażiku.

3.5.1.5. Kostijiet u valuri referenzjarji mingħajr distorsjoni

(a) Is-sorsi użati sabiex jiġu stabbiliti l-kostijiet mingħajr distorsjoni

(174) Fl-Ewwel Nota, il-Kummissjoni elenkat il-fatturi ta’ produzzjoni, bħall-materjali, l-enerġija u l-manodopera, użati fil-produzzjoni tal-prodott taħt rieżami mill-produttur esportatur u stiednet lill-partijiet interessati jikkummentaw u jipproponu informazzjoni disponibbli għall-pubbliku dwar il-valuri mingħajr distorsjoni għal kull wieħed mill-fatturi ta’ produzzjoni msemmija f’dik in-nota.

(175) F’konformità mal-Artikolu 2(6a)(a) tar-Regolament bażiku, il-Kummissjoni identifikat ukoll sorsi li għandhom jintużaw sabiex jiġu stabbiliti prezzijiet u valuri referenzjarji mingħajr distorsjoni. Is-sors ewlieni li l-Kummissjoni pproponiet li jintuża kien il-Global Trade Atlas (il-“GTA”). Fl-aħħar nett, fuq l-istess nota, il-Kummissjoni identifikat il-kodiċijiet tas-Sistema Armonizzata (SA), jew il-kodiċijiet tal-merkanzija użati, inter alia, fl-UE, fil-Kanada jew fil-Brażil, ta’ fatturi ta’ produzzjoni li abbażi tal-informazzjoni pprovduta mill-partijiet interessati, inizjalment tqiesu li ntużaw għall-analiżi tal-GTA.

(176) Il-Kummissjoni stiednet lill-partijiet interessati jikkummentaw u jipproponu informazzjoni pubblikament disponibbli dwar valuri mingħajr distorsjoni għal kull wieħed mill-fatturi ta’ produzzjoni msemmija f’dik in-Nota.

(177) Abbażi tal-proposta li jintuża l-Brażil bħala l-pajjiż rappreżentattiv, il-Kummissjoni informat lill-partijiet interessati fit-Tieni Nota li kienet se tuża l-GTA sabiex tistabbilixxi l-kostijiet mingħajr distorsjoni tal-biċċa l-kbira tal-materja prima.

(b) Id-data li ntużat sabiex inħadem il-valur normali

(178) Il-Kummissjoni stabbiliet lista ta’ fatturi ta’ produzzjoni u ta’ sorsi intenzjonati sabiex jintużaw għall-fatturi ta’ produzzjoni kollha, bħall-materjali, l-enerġija u l-manodopera użati fil-produzzjoni tal-prodott taħt rieżami mill-produtturi esportaturi. Il-Kummissjoni ma rċeviet l-ebda kumment dwar il-lista ta’ fatturi tal-produzzjoni.

(179) Meta titqies l-informazzjoni kollha ppreżentata mill-partijiet interessati u miġbura matul l-RCCs, il-fatturi ta’ produzzjoni li ġejjin u s-sorsi tagħhom ġew identifikati sabiex jiġi ddeterminat il-valur normali f’konformità mal-Artikolu 2(6a)(a) tar-Regolament bażiku: Tabella 1 Fatturi ta’ produzzjoni tal-GOES Fattur ta’ Produzzjoni Kodiċi tal-Merkanzija Valur mingħajr distorsjoni Unità ta’ kejl Materja prima Mineral tal-ħadid 2601 11 729,85 Tunnellata Sinterizzati 2601 12 10 , 2601 12 90 945,20 Tunnellata Mineral tal-ħadid Gagazza tal-ħadid 2619 712,97 Tunnellata Faħam tal-kokk 2701 12 1 076,38 Tunnellata Ruttam tal-azzar 7204 10 865,57 Tunnellata Ferrosiliċju 7202 21 12 766,44 Tunnellata Ferronijobju 7202 93 155 625,46 Tunnellata Aluminju 7601 10 14 547,25 Tunnellata Ferrokromu 7202 41 9 107,45 Tunnellata Ram 7402 42 514,89 Tunnellata Ġebla tal-ġir 2521 98,65 Tunnellata Ġir verġni 2522 10 1 091,01 Tunnellata Landa 8001 10 586 967,35 Tunnellata Ferrofosfru 7202 99 10 33 143,39 Tunnellata Manganiż 8111 00 10 , 8111 00 20 , 8111 00 90 16 138,58 Tunnellata Ossidu tal-manjeżju (MgO) 2519 90 10 , 2519 90 90 (Franza) 44 837,45 Tunnellata Oġġetti tal-konsum Manodopera Manodopera 84,59 kull siegħa ta’ xogħol Enerġija Elettriku 2716 8 251,91 KWH Gass naturali 2711 11 3,42 sa 3,72 m3 Żejt 2710 19 11 , 2710 19 19 , 2710 19 21 , 2710 19 22 , 2710 19 29 , 2710 19 31 , 2710 19 32 , 2710 19 91 , 2710 19 92 , 2710 19 93 , 2710 19 94 , 2710 19 99 2,29 1 000 m3 Kokk 2704 00 11 , 2704 00 12 , 1 878,96 Tunnellata 2704 00 90 Faħam 2701 11 768,01 Tunnellata Gass mill-faħam 2705 0,59 1 000 m3 Idroġenu 2804 10 (Il-Kanada) 2,74 m3

(180) Barra minn hekk, il-Kummissjoni inkludiet valur għall-ispejjeż ġenerali tal-manifattura sabiex tkopri l-kostijiet mhux inklużi fil-fatturi tal-produzzjoni msemmija hawn fuq, bħad-deprezzament u spejjeż fissi oħrajn li ma jistgħux jiġu kkwantifikati. Minħabba n-nuqqas ta’ data rilevanti fid-data finanzjarja disponibbli għall-pubbliku ta’ Aperam sabiex jiġi stabbilit l-ammont relatat mal-ispejjeż ġenerali, minflok intużat id-data speċifika għall-kumpanija tal-produttur esportatur u ġiet applikata fuq il-kost “ikkalkolat mill-ġdid” tal-manifattura. Il-metodoloġija hija spjegata kif xieraq fit-Taqsima 3.5.1.6.

(181) Fir-rigward tat-Tieni Nota għall-fajl, l-Eurofer talbet lill-Kummissjoni sabiex tikkalkola l-valur normali direttament f’EUR sabiex tevita distorsjonijiet ikkawżati mir-rati tal-kambju tas-CNY. Sa fejn il-munita użata għall-kalkolu tad-dumping, l-Eurofer ma pprovdiet l-ebda evidenza ta’ distorsjoni. Fuq din il-bażi, il-Kummissjoni wettqet il-kalkolu tad-dumping f’konformità mal-prattika standard tagħha, jiġifieri billi użat il-munita tal-pajjiż esportatur.

(c) Materja prima

(182) Sabiex jiġi stabbilit il-prezz mingħajr distorsjoni ta’ materja prima kif ikkonsenjata sax-xatba tal-fabbrika ta’ produttur rappreżentattiv tal-pajjiż, il-Kummissjoni użat bħala bażi l-prezz medju ponderat ta’ importazzjoni fil-pajjiż rappreżentattiv kif irrappurtat fil-GTA li miegħu żdiedu d-dazji fuq l-importazzjoni u l-kostijiet tat-trasport. Prezz tal-importazzjoni fil-pajjiż rappreżentattiv ġie ddeterminat bħala medja ponderata tal-prezzijiet ta’ unità tal-importazzjonijiet mill-pajjiżi terzi kollha bl-esklużjoni tar-RPĊ u l-pajjiżi li ma humiex membri tad-WTO elenkati fl-Anness 1 tar-Regolament (UE) 2015/755 tal-Parlament Ewropew u tal-Kunsill (46). Il-Kummissjoni ddeċidiet li teskludi l-importazzjonijiet mir-RPĊ lejn il-pajjiż rappreżentattiv peress li fil-premessa (154) din ikkonkludiet li ma huwiex xieraq li jintużaw prezzijiet u kostijiet domestiċi fir-RPĊ minħabba l-eżistenza ta’ distorsjonijiet sinifikanti f’konformità mal-Artikolu 2(6a)(b) tar-Regolament bażiku. Minħabba li ma hemm l-ebda evidenza li turi li l-istess distorsjonijiet ma jaffettwawx bl-istess mod il-prodotti maħsuba għall-esportazzjoni, il-Kummissjoni qieset li l-istess distorsjonijiet affettwaw il-prezzijiet tal-esportazzjoni. Wara li ġew esklużi l-importazzjonijiet mir-RPĊ lejn il-pajjiż rappreżentattiv, il-volum tal-importazzjonijiet minn pajjiżi terzi oħrajn baqa’ rappreżentattiv (bħala medja aktar minn 90 %).

(183) Għal numru ta’ fatturi ta’ produzzjoni, il-kostijiet effettivi mġarrba mill-produtturi esportaturi li kkooperaw kienu jirrappreżentaw sehem negliġibbli tal-kostijiet totali tal-materja prima fil-perjodu ta’ investigazzjoni taħt rieżami. Billi l-valur użat għal dawn ma kellu l-ebda impatt apprezzabbli fuq il-kalkoli tal-marġni tad-dumping, irrispettivament mis-sors użat, il-Kummissjoni ddeċidiet li tinkludi dawk il-kostijiet f’oġġetti tal-konsum kif spjegat fil-premessa (209).

(184) Il-Kummissjoni esprimiet il-kost tat-trasport imġarrab mill-produttur esportatur li kkoopera għall-provvista ta’ materja prima bħala perċentwal tal-kost attwali ta’ materja prima bħal din u mbagħad applikat l-istess perċentwal għall-kost mingħajr distorsjoni tal-istess materja prima sabiex jinkiseb il-kost mingħajr distorsjoni tat-trasport. Il-Kummissjoni kkunsidrat li, fil-kuntest ta’ din l-investigazzjoni, il-proporzjon bejn il-materja prima tal-produttur esportatur u l-kostijiet tat-trasport irrapportati jista’ jintuża b’mod raġonevoli bħala indikazzjoni biex jiġu stmati l-kostijiet mingħajr distorsjoni tat-trasport tal-materja prima meta tiġi kkonsenjata lill-fabbrika tal-kumpanija.

(185) Fir-rigward tal-Ewwel Nota, il-Baoshan Group afferma li għal ċerta materja prima (l-idroġenu, in-nitroġenu, l-ossiġenu u l-landa) il-prezzijiet fil-Brażil kienu ħafna ogħla milli fir-Russja, l-aktar minħabba livell baxx ħafna ta’ importazzjonijiet fil-Brażil. F’dan il-kuntest, huwa stieden lill-Kummissjoni tuża sorsi alternattivi bbażati fuq l-Artikolu 2(6a)(a) tar-Regolament bażiku bħall-prezzijiet internazzjonali jew il-kostijiet domestiċi fiċ-Ċina.

(186) Il-Kummissjoni qieset li l-ossiġenu, in-nitroġenu u l-landa ġew importati fi kwantitajiet rappreżentattivi fil-Brażil. Konsegwentement, l-asserzjoni relatata ma’ din il-materja prima ġiet għall-ewwel miċħuda. Madankollu, f’dak li għandu x’jaqsam mal-idroġenu, il-Kummissjoni osservat li l-livelli tal-importazzjonijiet u d-differenzi fil-prezzijiet kienu tabilħaqq sinifikanti. Għalhekk, il-Kummissjoni qieset li l-użu tad-data tal-akbar esportatur tal-idroġenu fid-dinja; jiġifieri l-Kanada, kienet l-aktar xierqa. Fin-nuqqas ta’ differenzi sinifikanti fil-livelli tal-importazzjonijiet u l-prezzijiet tal-landa, il-Kummissjoni qagħdet fuq l-importazzjonijiet lejn il-Brażil fit-totalità.

(187) Fir-rigward tat-Tieni Nota, il-Baoshan Group saħaq li l-prezzijiet tal-importazzjoni kkalkolati għan-nitroġenu u l-ossiġenu fil-Brażil kienu neqsin peress li kien hemm differenzi sinifikanti fil-prezz tal-unità skont il-pajjiż tal-oriġini. Dan iddikjara li l-prezz tal-importazzjoni tan-nitroġenu u l-ossiġenu li joriġinaw fil-Paragwaj kien, rispettivament, 11-il darba u 8 darbiet anqas mill-prezz medju tal-importazzjoni, u b’hekk jindika differenzi sinifikanti fil-prezzijiet tal-importazzjoni skont il-pajjiż tal-oriġini. Barra minn hekk, huwa argumenta li l-Paragwaj kien jirrappreżenta rispettivament aktar minn 98 % u 70 % tal-volum tal-importazzjoni għan-nitroġenu u l-ossiġenu. Barra minn hekk, il-Baoshan Group argumenta li l-kost unitarju għal din il-materja prima kien ferm aktar baxx mill-prezz medju tal-importazzjoni. Fuq din il-bażi u meta wieħed iqis is-sehem ta’ dawn iż-żewġ materji primi, il-Baoshan Group ippropona li n-nitroġenu u l-ossiġenu jiġu ttrattati bħala oġġetti ta’ konsum jew li wieħed joqgħod fuq il-prezz tal-importazzjoni tan-nitroġenu u l-ossiġenu li joriġinaw fil-Paragwaj biss.

(188) Fid-dawl tas-sehem tal-kost tan-nitroġenu u tal-ossiġenu fil-kost tal-manifattura u d-differenzi fil-prezzijiet osservati, il-Kummissjoni qieset li kien xieraq li dawn il-materji primi jitqiesu bħala oġġetti ta’ konsum.

(189) Fir-rigward tal-Ewwel Nota, l-industrija tal-Unjoni ddikjarat li kien meħtieġ grad partikolarment għoli ta’ minerali tal-ħadid u ossidu tal-manjeżju fil-manifattura tal-GOES u li l-istatistika dwar l-importazzjoni, ibbażata fuq il-kodiċijiet tas-SA jew tal-pajjiż rappreżentattiv, li normalment jinkludu l-gradi kollha, ma rriflettietx dan.

(190) Il-Kummissjoni qieset li din l-affermazzjoni kienet iġġustifikata peress li l-GOES huwa tabilħaqq prodott sofistikat ħafna, ħafna aktar għali minn tipi regolari ta’ azzar u jeħtieġ riċetti speċjali u materja prima ta’ kwalità għolja ħafna/ta’ grad għoli anke fil-livell upstream tal-produzzjoni tal-ħadid. Peress li d-data pprovduta mill-produttur esportatur ma ppermettietx lill-Kummissjoni li tagħżel il-gradi tal-mineral tal-ħadid użati speċifikament fil-manifattura tal-GOES, il-Kummissjoni qieset li l-prezz tal-mineral tal-ħadid 66 % konċentrat tal-Fe kif irrapportat minn Fastmarkets (47) kien l-aktar valur referenzjarju xieraq.

(191) Il-Kummissjoni qieset li l-ossidu tal-manjeżju (“MgO”) użat fil-manifattura tal-GOES huwa ta’ kwalità ferm ogħla minn dak importat lejn il-Brażil. Il-kodiċijiet doganali tal-pajjiż rappreżentattiv għall-MgO jinkludu aktar gradi ta’ MgO minn dak speċifiku ħafna użat fil-manifattura tal-GOES. Barra minn hekk, tali MgO huwa manifatturat minn ftit produtturi, li jinsabu fi ftit pajjiżi, li wieħed minnhom huwa Franza. Tabilħaqq, it-tip ta’ MgO użat għall-GOES irrapportat mill-produttur esportatur Ċiniż u mill-industrija tal-Unjoni huwa ħafna drabi aktar għali mill-MgO importat fil-Brażil. Għalhekk, l-MgO importat fil-Brażil ma huwiex parametru referenzjarju adegwat għall-MgO għall-manifattura